text:
Hvat er
rúsdrekka
Fyri nógv fólk er rúsdrekka (alkohol) ein fastur táttur í lívinum, meðan onnur lata heilt vera at drekka. Í 2012 drukku føroyingar, ið er yvir 15 ára gamlir, í miðal 6,6 litrar av reinum alkohol, her er tann tollfría sølan ikki roknað við.
Rúsdrekka
er, evnafrøðiliga sæð, eitt sonevnt lívrunnið (organist) loysingarevni, ið
virkar sum eitur á flestu kyknur í kroppinum, og tað ger tað sama, um talan er
um øl, vín ella brennivín. Flestu organini í kroppinum, verða ávirkað av
rúsdrekka, men ikki øll verða ávirkað eins. Summi organ vísa skjótt tekin til
skaða, hóast stórnýtsla bert varir stutta tíð, meðan onnur organ tola meiri av,
áðrenn tekin til skaðar vísa seg.
Men
nýtt við hógv og saman við øðrum, kann rúsdrekka vera gagnligt. Tó skal sigast,
at sjálvt um rúsdrekka kann hava eina positiva ávirkan, merkir ikki tað sama
sum, at rúsdrekka ikki hevur sínar ringu síður og kann vera skaðiligt.
Rúsdrekka er ongantíð vandaleyst, og tú skalt ikki drekka fyri heilsuna. Tað er
lítil vandi fyri at gerast sjúkur av rúsdrekka, um kvinnur drekka minni enn 7
alkoeindir og menn drekka minni enn 14 um vikuna.
Hvat er ein
alkoeind
Ein
alkoeind er 12 gramm (1,5 cl) 100% reint alkohol, Hetta svara umleið til tað, sum
finst í einari pilsnarøl, einum glasi av víni ella einum glasi av brennivíni
(uml. 3-4 cl). Ein fløska av víni svarar til umleið 6 alkoeindir. Alkohol er
alkohol og tað er tað sama, um talan er um øl, vín ella brennivín.
Tað
er møguligt at rokna út, hvussu nógvar alkoeindir eru í tí, tú drekkur:
Niðanfyri er ein “lítil” roknari, ið kann hjálpa tær at finna fram til, hvussu nógv tú drekkur í miðal um vikuna, og hvussu nógv gramm av alkohol tú drekkur um dagin.
Tann “lítli” roknarin
Tann "lítli" roknarin verður brúktur, við at tøppa inn, hvussu nógvar centelitrar (cl) tú hevur drukkið, og hvussu nógv % av alkohol er í. Um tú hevur drukkið meir enn t.d. eina øl/eitt glas av vín, verður næsta linja útfylt, ið kemur til sjóndar tá ið fyrsta linja er útfylt. Ger hetta alla vikuna. Niðast sært tú, hvussu nógvar alkoeindir tú hevur drukkið um vikuna, og hvussu nógv gramm hetta svarar til í miðal um dagin.


c: text/html

text:
Bábelstornið
Á fruktagóða flatlendinum millum áirnar Evfrat og Tigris, sum varð nevnt Mesopotamia, var fyri 5500 árum síðan vanligt at byggja torn, sum vórðu nevnd ziggurat. Tornini vóru í veruleikanum tempul, har fólk tilbóðu fleiri ymiskar gudar.
Í dag er ikki nógv eftir av tí stásiliga og stórfingna býnum Bábylon, sum lá í Mesopotamia sunnan fyri Bagdad millum áirnar Evfrat og Tigris. Men fornfrøðiligir útgrevstir benda á, at Bábelstornið, sum vit kenna frá Bíbliuni, var eitt ziggurat, sum varð bygt til gudin Marduk sunnarlaga í Bábylon.
Men hvussu sá tornið út? Jarðfrøðingar vilja vera við, at zigguratini vórðu gjørd úr tí tilfarinum, sum mest var av í Mesopotamia, nevniliga leiri og hálmi. Fólkini gjørdu múrsteinar úr leiri og hálmi, sum síðan vóru lagdir at turka í sólini. Jarðbik frá iranska flatlendinum varð nýtt at festa múrsteinarnar saman við.
Bygningarnir hildu ikki væl til nógva regnið, og rapaðu mangan av smærri jarðskjálvtum. Teir máttu eisini røkjast javnan, tí múrsteinar og jarðbik morlaðust burtur av bygningunum.
Ein onnur kelda, sum kann siga okkum, hvussu Bábelstornið møguliga sá út, er ein innskrift, sum helst kemur frá bábyloniska konginum Nebukadnesar II (604 – 562 f.Kr.), og sum fortelur um eitt torn, sum var klætt við bláum lakki. Eisini grikski søgufrøðingurin Herodot, sum vitjaði tornið í ár 460 f.Kr., sigur frá um eitt torn við sjey ella átta hæddum, sum hevði eina snyrilstrappu á uttaru síðuni, sum førdi til eitt tempul á ovastu hædd. Hálvvegis høvdu tey bygt nøkur sitipláss til tey, sum høvdu tørv á at hvíla seg.
Hóast Bábelstornið og hini zigguratini ikki eru til longur, so verður minnið um tey varðveitt í Bíbliuni. Enn í dag gevur Bíblian listafólki um allan heimin íblástur til listarverk.
Krossferðirnar høvdu við sær, at evropearar sóu hesar bygningar.
1. Er Gud bangin fyri ov nógvari tilbiðjan?
Bábelstornið var eitt tempul. Hví forðaði Gud fólkinum at byggja honum eitt tempul? Vildi hann ikki tilbiðjast? Var tað ikki gott, at tey vildu byggja eitt torn, sum rakk til himmals?
2. Er trúgvin ein snyril?
Hví høvdu tornini eina snyrilstrappu á uttaru síðuni? Royn at ímynda tær, hvussu tað kennist at ganga runt og runt í einum snyrli. Er hetta ein partur av halgidóminum? Er hetta gjørt við vilja, soleiðis at tey, sum fara upp á toppin, fáa eina andaliga uppliving? Ella eru heilt aðrar orsakir til, at tornini vórðu gjørd júst soleiðis?

robotstxt: allowed

filter: keep


text:
Sverri Egholm
16.09.2014 - 05:47
Tíðindi > Uttanlands > Vanlukkur
Tað er framvegis einki nýtt at frætta um flogfarðið, sum hvarv í Grønlandi síðsta hósdag. Higartil er einki er funnið, hvørki flogfar, lutir av flogfarðinum ella flogskiparin.
- Ein tyrla hjá Air Greenland flogið í allan dag, men tað hevur verið mjørki og ógvusligur vindur og hetta gjørdi, at vit seinnapartin vóru noydd at steðga leitingini, sigur Camila Hegnsborg frá Naviairs við Sermitsiaq.
Flogfarið skuldi lenda í Kulusuk í eystur Grønlandi um 14 tíðina hósdagin 10. september, men einki hevur verið at frætt síðan.
Leitingin eftir flogfarinum heldur fram í morgin.


text:
Orð: Ókendur
Lag: Skamlingsbanken
1. Ársins fyrstu stevnu vit í Klaksvík halda
fegnast yvir summar nærkast okkum skjótt.
Gloyma veturin tann langa, myrka, kalda,
goyma burtur kunnu knarvakot og vøtt
Fagnaðarkvøðuna av Bernhard B. vit syngja
og við Óla D. um sunna sál og skinn,
Hoyra røður – fegnast yvir kór sum syngja,
skreyteld, kyndlagongd og dansistev so stinn.
2. Eina løtu gloyma dagligt stríð, er lætti,
stríð um heildarloysn, um skittfisk og um sild
Gloyma menn ið snýttu túsundvís í skatti,
og at okkum ikki alt gekk eftir vild.
Vit í Klaksvík hava nógv til gestir vísa,
svimjihøll, ei betri til í Føroyum er.
Fótbóltsvøll vit upp í myrkri kunnu lýsa,
men í steyrahædd enn Havnin sigur ber.
3. Onki slatur – góðsligt prát við perspektivi,
hvør á bláman leggja skal at svimja kapp.
Rukkulakkin hevur tilfar – ongin ivi,
ikki illa meint, so takið tit tað lætt.
Kenningar tú hittir, onkur hevur kenning,
dúgliga vit heilsast tá og spyrja nýtt.
Ei vit gloyma tað, sum hoyrir við til menning
sjónleik – tónleik – myndalist skal fáa sítt.
4. Klapp á herðar, “Hey kom her eg løgg tær bjóði”
hondin niður millum buksurkvaðran fer.
Upp við fløsku, “Kom nú her og fá tær góði”
Óført slag um heldur lunkaður hann er.
Eitt tó er, vit ikki yvir kunnu ráða,
eisini í Klaksvík regnið kennist vátt.
Vit tó ynskja tykkum góða stevnu fáa,
og at sól á bláum himli stendur hátt.


text:
Um mikrobylgjur
Mikrobylgjur eru ósjónligir geislar, ið treingja gjøgnum hús og livandi verur. Náttúran framleiðir sjálv evarska smáar nøgdir av mikrobylgjum, ið mest koma úr rúmdini – t.d frá sólini, ið framleiðir pulseraðar javnstreyms-mikrobylgjur. Hesar náttúrligu javnstreyms mikrobylgjur (DC – Direct Current) ávirka ikki livandi kyknur, sum tær menniskjaskaptu, ið eru veksilstreyms mikrobylgjur (AC – Alternating Current). Ónattúrligu veksilssteyms mikrobylgjurnar, skifta polaritet fleiri ferð hvørt sekund og taka fatur á t.d. vatnmýl, ið hava ein positivan og negativan pól og venda...Les Meira


text:
Kommunurnar í Suðuroynni løgdu á fundi við løgmann og landsstýrið í Húsinum við Á í Porkeri mánadagin fram upprit undir heitinum “Suðuroyggin og framtíðin – menningarátøk 2018”.
Á fundinum við løgmann og landsstýrið vóru avbjóðingarnar í Suðuroynni umrøddir, herundir eisini avbjóðingarnar á eldraøkinum í Suðuroynni. Landsstýrið og kommunurnar umrøddu ætlanir og átøk í Suðuroynni.
Landsstýrisfólkini greiddu frá ætlanum á ymiskum økjum, sum eisini hava og kunnu fáa ávirkan á gongdina í Suðuroynni, m.a. á aliøkinum, fiskivinnuøkinum, útbúgvingarøkinum, og á samferðsluøkinum.
Kommunurnar løgdu fram upprit um undir heitinum «Suðuroyggin og framtíðin», sum er ein greining av støðuni í Suðuroynni, og í uppritinum eru eisini fleiri ítøkilig tilmæli um átøk, sum skulu virka við til at gongdin í Suðuroynni verður vend.
Talan er um átøk,
• sum verða framd av kommununum í Suðuroynni,
• sum verða framd í samstarvi millum kommunurnar í Suðuroynni og Landið,
• og átøkum, sum verða framd av Landinum.
Grundhugsanin aftanfyri menningarátøkini er, at tey skulu hava til endamáls at skapa nýggj størv, ikki minst størv til útbúgvin fólk. Hartil er dentur eisini lagdur á, at nøkur átøk skulu hava eina her-og-nú ávirkan, tvs. ávirkan upp á stutt sikt, meðan onnur átøk kunnu hava ávirkan á longri sikt, tvs. har ávirkanin av átøkunum skulu síggjast aftur innan nøkur ár.
Talan var um sera góðan fund og konstruktivan fund.
Her er uppritið Suðuroyggin og framtíðin – menningarátøk 2018


text:
Mikukvøldið 16. desember kl. 20.00 fer Nes Sóknar Musikkfelag at hava sína árligu jólakonsert í Glyvra kirkju, undir leiðslu av Kenneth Jones. Spæld verða kend jólaløg, føroysk og útlendsk. Eisini fara Kenneth Jones, á trompet, og Birgitte Schnakenburg, á klaver, at spæla "Trumpet Concerto in Eb" av Joseph Haydn.
14.12.2009
Jólakonsert í Glyvra kirkju
- Faroexpo verður 24. – 26. oktober
- Borað og sprongt við tunnilsmunnan á Rókini
- Stíggjur 25 ár
- Drekkivatnið á Skála reint aftur
- 80-100 búeindir í 2019-2020
- Bakteriur í drekkivatninum á Skála
- Broyttar upplatingartíðir á ruskplássunum
- Tíðindi frá cruise-messu í Lissabon
- Spreinging á Rókini 20/9-18
- Býarskái í november – Runavíkin spílar seg út!
- Kvøldskúlaskráin 2018-2019
- Leiðari til Nes Sóknar Musikkskúla
- Kunngerð um broyting av Byggisamtyktini og Býarplaninum fyri Runavíkar Kommunu
- Drekkivatnið á Skála reint aftur
- Saman rudda vit Føroyar – uppá ein dag!
- Bakteriur í drekkivatninum á Skála
- Runavíkar kommuna svarar Kommunufelagnum um eldraøkið
- Burðardyggur fíggjarkarmur fyri 2019
- Mín fantastiska skilsmissa í Løkshøll leygarkvøldið
- Venjingarnar fyri 67 ár og eldri byrjar aftur


text:
GjaldSkipan
Fyri at lætta um og tryggja, at fastar útreiðslur verða goldnar til tíðina, hevur tú møguleika fyri at melda føstu útreiðslurnar til GjaldSkipanina – sum Gjaldsavtalur.
Flest allar fastar útreiðslur kunna meldast til GjaldSkipanina, t.d. SEV, olja, Kringvarpsgjald, telefon og barnaansing.
Fastar útreiðslur sum verða meldaðar til sum Gjaldsavtalur í GjaldSkipanini verða goldnar til tíðina – ómakaleyst og ókeypis fyri teg.
Tú kanst melda fastar útreiðslur sum Gjaldsavtalur í GjaldSkipanina beinleiðis í Netbankanum ella við at venda tær til tín kundaráðgeva í Suðuroyar Sparikassa.
Tá ið ein føst útreiðsla skal meldast til sum Gjaldsavtala í GjaldSkipanini skulu fylgjandi upplýsingar brúkast:
- PBS-nummar
- Debitor bólkanummar
- Kundanummar
Upplýsingarnar omanfyri standa á inngjaldskortinum (FI-kort) frá veitaranum. Inngjaldskortið móttekur tú oftast sum ta fyrsta gjaldskravið frá veitaranum.
Gjaldsyvirlitið
Síðst í hvørjum mánaði fært tú eitt Gjaldsyvirlit sendandi við postinum. Gjaldsyvirlitið er tín tryggleiki og fortelur tær hvørjar fastar útreiðslur verða fluttar komandi mánaðin av kontu hjá tær.
Á Gjaldsyvirlitinum síggjast eisini nýggjar Gjaldsavtalur, bæði tilmeldaðar og frámeldaðar.
Um tú ikki ynskir at móttaka Gjaldsyvirlit sum brævpost, ber til at fara í Netbankan og frámelda hetta.
- Innrita teg í Netbankan á telduni
- Vel ”Gjaldskipan” (í ovasta bjálka)
- Vel ”GS fráboðanarháttur”
- Vel ”Verður sent talgilt, har móttakarin er tín Netbanki”
- Vel ”OK”
Títt Gjaldsyvirlit vil nú bert vera tøkt í Netbankanum.
Í Netbankanum undir GjaldSkipan finnur tú greitt yvirlit yvir allar Gjaldsavtalur hjá tær, og kanst samstundis lætt og skjótt stovna/broyta/strika Gjaldsavtalur har. Tú finnur eisini mánaðarliga Gjaldsyvirlitið í Netbankanum í Skjalagoymsluni.
Rætt at avvísa og frámelda
Eftir nærri tíðarfreistum hevur tú fullan rætt til at avvísa ætlaði gjøld og frámelda Gjaldsavtalur í GjaldSkipanini.
Um tú ynskir at avvísa eitt komandi gjald ta einu ferðina, skalt tú avvísa gjaldið í seinasta lagi tann 7. í gjaldsmánaðinum – óansæð nær í mánaðinum gjaldið fellur til gjaldingar. Um 7. í gjaldsmánaðinum ikki er ein bankadagur, er freistin, fyrsti bankadagur eftir 7. Tú kanst avvísa komandi gjøld í Netbankanum, ella við at seta teg í samband við Suðuroyar Sparikassa.
Um tú ynskir at frámelda eina Gjaldsavtalu – fasta útreiðslu sum verður goldin umvegis GjaldSkipanina – kanst tú gera tað til eina og hvørja tíð. Frámeldingin fær virknað fyri komandi gjaldi, tó í fyrsta lagi komandi gjøld 2 bankadagar eftir avmeldingina.


text:
Tíðindi
10. november 2017
SKAM tekur upp ektaðar spurningar og tosar um teir í einum máli, ið hevur gjørt norskt kul sum ongantíð fyrr millum ung í hinum Norðurlondum. Og fyri nógv ung hevur SKAM eisini havt við sær, at tey í dag hava eina sterkari kenslu av at vera partur av einum felags norðurlendskum mál- og mentanarfelagsskapi.
Tað er bakgrundin fyri, at nordeniskolen.org nú kemur við nýggjum frálærutilfari um SKAM, har næmingar úr øllum Norðurlondum fáa møguleika fyri at koma tættari at norskum máli og norskari mentan, samstundis sum tey skulu taka støðu til vandamál, ið tey kenna frá teirra egna lívi.
Nordeniskolen.org er ein partur av tilboðunum, sum Norrønu Feløgini hava til borgarar í Norðurlondum. SKAM-tilfarið er fíggjað av Norðurlendska Ráðharraráðnum og Norðurlendsku Málsamskipanini.
Sjey hendingar
Tilfarið umfatar sjey hendingar við filmskutum úr SKAM, ið seta sjóneykuna á dirvið til at tora at hava sínar egnu meiningar, at pallseta seg sjálvan, feminismu, hevndarporno, samkyndleika, rasismu og ábyrgd og frælsi hjá ungdóminum.
Til hvørja hending eru nakrar uppgávur, har næmingarnir menna størri fatan av norskum máli og norskari mentan, samstundis sum tey grunda yvir ungdómsins vandamál og gera brúk av egnum royndum. Næmingarnir fáa eisini stuttligar skapandi uppgávur á vegnum.
Thomas Henriksen, leiðari fyri verkætlanini, sigur:
"Við SKAM-tilfarinum vilja vit geva lærarum í øllum Norðurlondum møguleika fyri at arbeiða við grannamálum á ein spennandi og viðkomandi hátt, sum er í eygnahædd við tær avbjóðingar, ið næmingarnir kenna frá teirra egna gerandisdegi. Tí kann tilfarið brúkast í mállærugreinum og í tvørgangandi verkætlanum um ungdómsmentan í Norðurlondum."
Ein gáva til grannamálsfrálæruna
Tilfarið er ment í samstarvi við tveir pedagogiskar ráðgevarar, Trine Ferdinand og Dorte Haraldsted, ið siga:
“SKAM er ein gáva til frálæruna í grannamálum, tí SKAM setir fokus á tað, ið hevur týdning og er áhugavert fyri ung at tosa saman um, og tí SKAM gevur møguleika fyri at suma inn bæði til tað serliga norska og tað, sum ung í Norðurlondum hava til felags, málsliga og mentanarliga. Vit hava tí valt 10 filmskut við uppgávum, ið kunnu brúkast sum útgangsstøði fyri greiningum, kjaki og skapandi tulkingum, sjálvt um ein ikki hevur sæð alla sendirøðina."
Nýggja tilfarið um SKAM sæst á nordeniskolen.org, sum síðan 2013 hevur bjóðað ókeypis frálærutilfar til lærarar og næmingar á fólkaskúlum í øllum Norðurlondum. Í dag brúka 10.000 lærarar portalin.
Sí SKAM-tilfarið her: https://nordeniskolen.org/fo/alt-indhold/?searchTheme=languageAndCultureTags&searchTags=108384&page=1&orderBy=default
Fá meira at vita: Thomas Henriksen, leiðari, thomas@fnfnorden.org, tlf. +4526116267
FAKTA:
* Norrønu Feløgini eru limafelagsskapir, óheftir av partapolitikki, ið hava til endamáls at styrkja og menna tað fólksliga samstarvið í Norðurlondum.
* SKAM-tilfarið hevur sjey frálærupartar við 10 filmskutum og tilhoyrandi uppgávum, ið seta fokus á at pallseta seg sjálvan, sjálvvirði, javnstøðu, samkyndleika, rasismu og frælsi og ábyrgd teirra ungu.
* Uppgávurnar leggja upp til umhugsan og kjak og til skapandi svar, eitt nú sum leiktulking og talgildan krosssting. Í uppgávunum finst eisini brot úr ’Et dukkehjem’ hjá Henrik Ibsen, har høvuðsleikluturin Nora tekur upp leiklut sín sum húsmóðir og mamma til umhugsunar.
* SKAM-tilfarið er ment av nordeniskolen.org/Foreningerne Nordens Forbund við fíggjarligum stuðli frá Norðurlendska Ráðharraráðnum.
* SKAM-tilfarið er gjørt í samstarvi við tveir danskar pedagogiskar ráðgevar, Trine Ferdinand og Dorte Haraldsted, við tøkk til NRK, ið hevur givið loyvi til at brúka 10 kut úr sendirøðini.
* SKAM er ment av leikritahøvundanum Julie Andem og NRK, og byggir á umfatandi kanning, har ein røð av 16 ára gomlum gentum eru spurdar um hvørjar avbjóðingar hava størstan týdning í teirra lívi. SKAM er útgivin sum bæði sjónvarpsrøð, netrøð og sum dagføringar á sosialu miðlunum.
* Tær sjey frálæruhendingarnar í SKAM-tilfarinum hava yvirskriftirnar
1. Tínar meiningar merkja akksum meira enn mínar
2. Tað snýr seg um, hvussu vit føra okkum fram!
3. Ungdómsins frælsi og ábyrgd
4. Tú verður dømdur fyri barnaporno
5. Eitt dukkuheim?
6. Eg eri ein sovorðin homohomo
7. Flestu norðmenn eru rasistar!
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Krem ger húðina mjúka og ofta vælangandi, men tíverri innihalda krem ofta evni, sum kunnu verða tær og umhvørvinum til skaða.
Húðkrem kann innihalda óynsktu evnini muskxylen og siloksan (D5).
Krem til húð og kropp kunnu eisini innihalda ymisk paraben. Nøkur paraben eru undir illgruna fyri at ávirka hormonjavnvágina, bæði hjá fólki og djórum. Harafturat kunnu tey elva til ovurviðkvæmi.
Keyp umhvørvismerkt krem, sí her
Brúka ikki meira krem enn neyðugt er
Keyp krem uttan anga
Umhvørvismerkini gera tað lætt og skjótt at finna umhvørvisvinarliga krem. Les meira um umhvørvismerkir her. Tá ein vøra er merkt við Blómuni ella Svananum, er tað trygd fyri:
At vøran er millum tær minst umhvørvistyngjandi av sínum slag,
At atlit eru tikin at tínari heilsu,
At góðskan er góð
Óbrukt krem og tóm íløt skulu burturbeinast saman við vanliga húsarhaldsburturkastinum. Kosmetikkleivdir skulu tó burturbeinast sum serliga dálkandi burturkast. Les meira um burturbeining av burturkasti her.
Forbrugerkemi.dk Ráð um krem
Miljøstyrelsen.dk: Tips om creme og lotion
Apotek.fo Góð ráð um húðrøkt


text:
Reyðspógvin (lat. Limosa limosa Brchm; da. Kobbersneppe) er væl minni enn spógvi. Nevið er líka langt sum spósnev, men beint ella eitt sindur uppábent. Hann er sera hábeintur. Høvd og hálsur og bringa er reyðbrúnt, koparlitað — harav hevur hann eisini navnið koparsnípa. Kápan er flekkut av dimmbrúnum og bleikbrúnum, velið er svart, í neðra er hann hvítur. Tá ið hann flýgur, sæst ein hvít strípa á veingjunum. Um veturin er hann mest gráligur omaná. Hann er ikki ofta at síggja í Føroyum, og sera sjaldan hevur hann reiðrast; men í 6 ár (1914—1919) átti hann stutt oman fyri bøgarðarnar í Sandavági. Dúnungin líkist mest spósunga. Floygdur ungi er dimt morsprøklutur.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Orð: Bjarni Wiberg Joensen
Lag: Svenskt / Fra Engeland til Skotland
Eg tykkum vil fortelja um fyrsta túrin til sjós,
Eg spýði sum ein barnakona, tó helt eg mína kós.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.
Fyrst skiparin hann drakk bæði øl og Akvavit,
men tá hann einki annað hevði, hjálpist hann við spritt.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.
Nú stýrimenninar báðar, eg ongantíð teir sá,
tí anna gloymdu vit eftir og hin í koyggjunni lá.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.
Men kokkurin var góður, hann dugdi síni ting,
hann hevði bert tann feilin, at hann ongantíð kom í sving.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.
Við skipinum vit komu ein dagin til Aberdeen,
har hildu vit politistar og konufólk til gir.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.
Ein dagin so fór eg inn á Hotel Bonaccord,
eg gekk so fram diskin, presenteraði meg sum lord.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.
Og sum tey bukkaðu, og sum tey sukkaðu,
og eg bleiv verandi lordur til tað lukkaði.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.
Har kom ein direktørur og bukkaði fyri mær,
og beyð mær inn að eta og drekka saman við sær.
Og sum hann bukkaði, og sum hann sukkaði,
og eg bleiv verandi lordur til tað lukkaði.
Hann hevði eina dóttur, so vøkur og so fín,
og tá eg skuldi fara, hon beyð mær inn til sín.
Og sum tey bukkaðu, og sum tey sukkaðu,
og eg bleiv verandi lordur til tað lukkaði.
Hon spurdi um slottið, og hvar ið eg var frá,
eg kysti hana, og segði, að norðaliga tað lá.
Og sum hon tá var glað, eg ikki lúgvi tað,
at døgurin var komin, áðrenn eg f´r avstað.
Men hevði hon vitað tað var eitt fiskifar,
og leiðin gekk á Suðurlandið, har sólin sjáldan sær.
Nei tá kom hon ikki við, tá hevði eg fingið frið,
tí eg hevði fingið fótin í afturpartin you see
Men henda góða genta helst hevur dugað gand,
tí henda sama túrin sigldu vit skipið upp á land.
Nei har var hon ikki við, nú havi eg fingið frið,
og eg fekk ikki fótin í afturpartin you see.
Um hetta góða sjólív, eg hevði altíð droymt,
Men hesa góðu gentu, eg aldri havi gloymt.
Vit fáa tevatn og breyð, teir virða okkum sum seyð,
Tó best er sjómanslívið, so syngja vit tju-hey.


text:
Teitur útgávukonsert í Kunoy
Í samband við nýggju útgávuna "I Want to be Kind" fer Teitur at hava útgávukonsert í bygdarhúsinum í Kunoy 12. oktober kl. 20.
11 ár eru farin síðan Teitur var á konsertferð á klettunum í samband við føroysku útgávuna "Káta hornið" og hetta er fyrstu ferð at Teitur spælir á støðum so sum Bygdarhúsinum í Kunoy. "I Want to be Kind" hevur fyrr í ár verið framført á útseldum konsertferðum í USA, Týsklandi og Danmark og nú ber til at hoyra løgini í Føroyum.
Atgongumerki kunnu keypast á www.atgongumerki.fo
Hoyr heilsan frá Teitur
Heilsan frá Teitur from Norðlýsið on Vimeo.


text:
Nýggir nevndarlimir í Eik og Tryggingarfelagnum07-07-2015
Á eykaaðalfundi 6. juli 2015 hevur nevndin í TF Holding valt nýggj umboð í nevndirnar í Eik Banka og Tryggingarfelagnum Føroyum
Eik bjóðar øllum orkulán02-07-2015
Nú ber til hjá sethúsaeigaurum at gera orkuvinarligar ábøtur á bústaðin við bíligum orkuláni frá Eik
Broyting í gjøldum í Eik01-07-2015
1. september 2015 verða broytingar gjørdar í einstøkum av ómaksgjøldunum í Eik. Onkur gjøld lækka, onnur hækka, meðan í øðrum førum verður gjald lagt á tænastur, sum hava verið ókeypis.
Vert at vita, um tú ætlar tær til Grikkalands30-06-2015
Fert tú til Grikkalands í næstum, er best at hava reiðan pening við tær
Minst til at virkja títt NemID26-06-2015
Fyribils atgongdarkotan, sum tú hevur fingið í sms-boðum ella brævi, gongur út eftir 60 dagar.


text:
- Tíðindi, mentan og ítróttur
Forboð at svimja í dýrum svimijiklæðum
Talan er eitt gamalt mál, sum eisini hevur verið viðgjørt á altjóða stigi, sigur Svimjisambandið, og endamálið er fyrst og fremst at avmarka kostnaðin av at vera svimjari, sigur Rókur í Jákupsstovu, formaður í Svimjisambandi Føroya.
- Grundleggjandi skal tað ikki verða for dýrt at vera svimjari, sigur hann.
- Nú kostar tað at vera í ítrótti, og svimjing er ikki kent fyri at vera ein bíligur ítróttur, men vit ynskja at fólk skulu verða í ítróttinum, sigur formaðurin í Svimjisambandinum um nýggja forboðið.
- Hesi klæðini eru bara klæðir hóast alt. Um fólk eru innstillað upp á at brúka eina rúgvu av pengum upp á svimjing, so var tað betri farið í feløgini, til venjingina og til venjarar enn í klæðir og útgerð, sigur hann.
12 ár og yngri
Forboðið verður galdandi fyri børn 12 ár og yngri, sigur Rókur í Jákupsstovu.
Dýrastu kappsvimjiklæðini hava ligið heilt uppi á 6-7.000 krónum fyri draktina.
- Alt eftir hvussu man hugsar um tað, so kann tað vera dýrt ella ikki dýrt. Stóri trupulleikin við teimum er, at omaná at tær kosta nógv, so eru tær at so at kalla eingangs. Tær halda stutt - nakrar fáar stevnur, sigur hann.
Tað var á ráðstevnu við Gjógv um vikuskiftið, at ætlaða forboðið varð samtykt av umboðum fyri øll feløgini og Svimjisambandinum.
Forboðið kemur í gildi, tá kappingarárið 2019-20 byrjar.
Sí eisini


text:
Endamálið við pensjónsnýskipanini er at tryggja øllum eitt virðiligt lív. Alt lívið.
Landsstýrið hevur í dag, saman við Sjálvstýri, lagt uppskot til nýggja pensjónsskipan fram á tíðindafundi í Almannamálaráðnum.
Pensjónsnýskipanin byggir á eina semju millum samgonguflokkarnar og Sjálvstýri. Arbeitt hevur verið við at finna eina semju tvørtur um flokkar, og í hesi tilgongdini hava øll flutt seg fyri at røkka eini semju um eina framtíðar pensjónsskipan.
Vit liva longri og um nøkur fá ár eru tvífalt so nógvir pensjónistar sum í dag. Samstundis eru færri í arbeiðsførum aldri. Hetta er ein samfelagsavbjóðing, sum neyðugt er at taka í størsta álvara.
“Eg gleðist serliga um at vit við hesum uppskotinum lyfta fólkapensjónistar við lágum og meðalinntøku, samstundis sum at vit frameftir fara at hava eina meira samhaldsfasta skipan, har vit í størri mun spara upp í felag,” sigur Eyðgunn Samuelsen, landsstýriskvinna í almannamálum.
Pensjónsnýskipanin hevur trý stavnhald:
- Hægri pensjón til pensjónistar við lágari og miðal inntøku
- Meira lønandi at arbeiða eftir pensjónsaldur
- Styrkir haldførið og framtíðartryggjar vælferðarsamfelagið
Kristina Háfoss, landsstýriskvinna í fíggjarmálum, segði millum annað á tíðindafundinum:
“Eg eri ómetaliga fegin um, at pensjónistar nú fáa meira at liva fyri, og at tað fer at gerast meira lønandi at arbeiða eftir pensjónsaldur, samstundis sum vit styrkja fíggjarliga haldførið hjá vælferðarsamfelagnum framyvir. Bæði verandi og komandi pensjónistar fáa við pensjónsnýskipanini eina munandi betri og tryggari pensjónsskipan.”
Hanna Jensen, Framsókn, segði í sínari framløgu:
“Tað er ein serlig gleði í dag at leggja fram eina heilstoypta loysn fyri føroyska samfelagið um, hvussu vit í felag tryggja okkara eldru dagar – yvir um floksmørk, yvir um samgongu- og andstøðumørk og yvir um hugsjónarlig mørk – og hervið geva Føroya løgtingi høvi at samtykkja eina varandi skipan einaferð fyri allar.”
Jógvan Skorheim, formaður fyri Sjálvstýri, helt tað vera umráðandi at vera við at fremja týðandi broytingar, og tað er henda nýskipanini.
“Tað skal loysa seg at arbeiða, eisini tá vit eru komin upp í árini. Nógvir føroyingar ynskja ein virknan gerandisdag og at halda fram á arbeiðsmarknaðinum, eftir teir fara um 67-ára aldur, og tað fer at loysa seg betri við nýskipanini,” segði Jógvan Skorheim millum annað í síni framløgu.
Framløgan frá tíðindafundinum kann síggjast her.
Uppskotini, ið verða send til hoyringar, kunnu lesast her.
Pensjónssemjan og ein nærri frágreiðing kann lesast her


text:
Landsliðsvenjarin Brian Marshall hevur beint nú sent ein rættiliga áhugaverdan teldupost til okkum fyrstaliðsvenjarar, um úttøku til NJM og evropeisku meistarakappingina í desember. Tað vísir seg at hørðu kravtíðirnar til NJM og EM ikki útiloka at onnur verða tikin út, men heldur lýsa hvørji sum eru vís í at sleppa við.
Til NJM ætlar Marshall at føroyska liðið skal vera millum 8 og 10 svimjarar. Tey sum hava klárað kravtíðina eru automatiskt úttikin, meðan restin so verður vald út alt eftir hvussu væl tey hava svomið í ár. Seinasta freist at prógva seg, er á svimjistevnuni í Vági, 17.-18. november.
Til EM ætla tey at taka út 2 dreingir og 2 gentur, við støði í FINA stigum, og aftur er svimjistevnan í Vági seinasta freist.
Eini onnur áhugaverd tíðindi í teldupostinum eru, at tey frá januar av ætla at hava ein dátugrunn og ‘rang-lista’ á heimasíðuni hjá Svimjisambandinum, til at kunna fylgja við í hvussu svimjararnir klára seg í mun til hvønn annan, og sum motivatión.


text:
Hesi seinnu árini hevur ÍSF javnan fyriskipað vælumtókt venjaraskeið – Venjari 1. Eftir at tað fyrstu árini vóru danir, sum komu upp at undirvísa, er tað nú Heri Ziska, sum er undirvísari. Hann hevur tikið instruktørútbúgving til júst hetta skeiðið, sum eisini verður fyriskipað 28. og 29. oktober. Men tað skeiðið er fullteknað.
Vegna góðu undirtøkuna fyriskipar ÍSF tí enn eitt Venjari 1 skeið 11. og 12. november. FÍF ynskir sjálvandi at vit hava so væl útbúgvnar venjarar sum gjørligt í okkara feløgum, og vil tí gjalda skeiðskostnaðin, sum er 650 kr. alt íroknað.
Av heimasíðuni hjá ÍSF lýsa tey skeiðið soleiðis:
“Hevur tú hug at førleikamenna teg, at fáa eitt netverk tvørtur um ítróttagreinar og fáa íblástur til komandi kappingarár?
So er eitt skeið hjá ÍSF nakað fyri teg – sí lýsing niðanfyri.
Skeið fyri venjarum – Venjari 1
– Ítróttur fyri børn og ung.
– Ítróttur og venjing
– Ítróttaskaðar – nei takk
11. og 12 . november 2017 verður skipað fyri enn einum skeiði fyri venjarum.
Byrjað verður leygardagin 11. November kl. 09.00 til 20.30 og sunnudagin 29 oktober verður hildið fram frá kl. 09.00 til 17.00. Skeiðið fer fram í ÍSF-húsinum í Havn.
Undirvísari: Heri Ziska.
Evni:
ítróttanámsfrøði, ítróttaumhvørvi, menning hjá børnum, venjing, trygd og ábyrgd, etikkur og moralur. Hví venja? Og hvussu? Upphiting, anatomi og fysiologi, venjingarprinsippir, undirvísigarprinsippir.
Skeiðið skiftir ímillum at vera teoretiskt og praktiskt, so tá er gott við ítróttaklæðum.
Ongin próvtøka er, men kravt verður, at uppmøtingin er 100%. Eftir lokið skeið verður luttøkubræv útflýggjað.
Skeiðið er ein partur av venjaraútbúgvingini hjá DIF, Danska Ítróttasambandinum. Møguleiki er sostatt at byggja víðari upp á skeiðið.
Málbólkur:
Venjarar, hjálparfólk og leiðarar hjá børnum og ungum. Øll sum hava áhuga í og ábyrgd av børnum og ungum, sum luttaka í ítrótti.
Hvat fært tú burturúr:
– Vitan um menningina hjá børnum, fysiskt, psykiskt og samfelagsligt
– Tú lærir nakað um námsfrøði, venjarar av ymsum slag, at seta sær mál, um týdningin av góðum ítróttaumhvørvi.
– Ítøkilig hugskot til spøl og venjing hjá børnum og ungum
– Vitan um, hvussu kroppurin virkar, og hvat ein má taka hædd fyri í sambandi við venjing. Grundleggjandi vitan um venjing og fysiologi. Vitan um, hvussu ítróttaskaðar kunnu fyribyrgjast og um týdningin av rættari uppvenjing, um skaðin er hendur.
Upptøkutreytir:
Luttakari skal vera 15 ár ella eldri. Tó kunnu vit gera frávik frá regluni um upptøku, um serstøk viðurskifti tala fyri hesum.
Luttøkugjald:
Kostnaðurin fyri skeiðið er 650 kr. Íroknað er frálærutilfar og matur. Gjaldast skal tá tilmeldingin er váttað á konto: 9181 1512333.
Tilmelding:
Tilmeldingin fer fram við at senda ein teldupost til jfh@isf.fo Seinasta freist at melda til er . 3 november 2017.”
Heri er uttan iva tann, sum hevur førleikament seg mest innan venjing við frælsum ítrótti, men eisini innan almenna og grundleggjandi venjing, eru pappírini í ordan.


text:
Brandur Sandoy 31.07.2018 (21:58)
Hvussu fíggja vit samferðslu?
At val er í hondum kennist á øllum brøgdum, nú landsstýrið er farið at egna við ókeypis ferðing fyri tey sum eru so fitt at seta bilin eftir á keiini.
Samferðsla kostar.
Samferðslan í Føroyum kostar meiri enn vit geva henni úr landskassanum í dag. Spurningurin er so hvør skal gjalda fyri at fólkið í samfelagnum skal hava møguleikan at flyta seg. Vegakervið á landi, víðlíkahald, asfalt, nýggjar tunlar o.a, betala allir føroyingar gjøgnum skattin.
Flúgving og sigling oyggjanna millum, og ferðing ígjøgnum undirsjóvartunlarnar betala allir føroyingar gjøgnum skattin ein part av, og restin verður fíggjað við brúkaragjaldi.
Ár um ár hoyra vit harmaljóð frá stjóranum á Landsverk um at okkara kosnu ikki vilja játta nokk av pengum, so at meiri verður at halda vegakervið viðlíka fyri.
Ár um ár hoyra vit harmaljóð frá stjóranum á SSL um at okkara kosnu ikki vilja játta nokk av pengum, so at avloysaraskip kann finnast til svikaligu, niðurslitnu, tussagomlu ferjurnar her á landi.
Fyri ikki at tala um endaleysa harmaljóðið frá útoyggjabúgvum, sum hava trupulleikarnar av sjúku skipanini vit hava í dag.
Og so halta vit bara víðari.
Í staðin fyri at skurðviðgera sjúklingin fyri at fáa hann frískan, medisinera vit hann so at hann haltar víðari eina tíð, í vónini at okkurt okkum nú ókent, kemur at bjarga honum seinni. Alt meðan fólkatalið á hesum støðum er fyri hóttafalli.
Hvat er so til ráða at taka?
Um partafelagið sum í dag gerð tunnil undir Tangafirði og Skopunarfirði skuldi fingið allar sínar 2,4 mia kr av løgtingsfíggjarlógini so var hendan verkætlanin ikki komin í eyga enn, og tað sama verður galdandi fyri ein komandi Suðuroyartunnil. Einasti møguleiki at fremja eina so stóra verkætlan er við at hava okkurt at seta í veð sum kann geva eina lagaliga fígging, og tá er ferðslan eftir vegunum í Føroyum eitt framúr veð.
Hendan veruleika kenna tey flestu til sum hava virkað í politisku skipanini, og sum vilja hesa verkætlan.
Samferðsla er ein av súlunum, sum gerð at vit kunnu kalla okkum eitt samlað land. Sama samferðsla er eisini ein av súlunum undir øllum øðrum tænastum í landinum, tí gjøldini ið fella í landskassan frá samferðslu, MVG av bilum, oljuavgjald, vektgjald, skrásetingargjald o.m.a, er størri enn landskassin brúkar uppá samferðslu í okkara landi.
Vit eiga tí sum skjótast at fáa lagt alla samferðslu í landi okkara út um løgtingsfíggjarlógina, í eitt felag eftir sama leisti sum vit kenna frá undirsjóvartunlunum.
Felagið skal fíggjast av parti av inntøkunum sum longu fella í landskassan í dag frá samferðslu, og partvís frá brúkaragjøldum.
Felagið skal hava allan rakstur og alla nýgerð av vegum, skipum og tunlum undir sær. Politiska skipaninin skal við síni ávirkan avgera hvat skal gerast fyrst og síðst, og felagið skal hava heimild at taka tað inn í brúkaragjaldi sum hetta kostar.
Verður hetta leisturin sum valdur verður framyvir, er koyrandi til Suðuroyar og nýggjar hóskandi ferjur røkja siglingina til útoyggjar okkara innan 10 ár eru liðin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í gjár kom frystilínuskipið Ågot aftur á Klaksvík. Teir hava roynt á Íslandsrygginum í góðar fýra vikur og hava 75 tons av frystum og avhøvdaðum toski, svartkalva, blálongu og øðrum fiski.
- Hetta er ein brúkiligur túrur, hóast ynskiligt var at nøgdin varð størri. Prísurin er góður og so vóru vit bara 10 mans, so úrtøkan hjá manningini er brúkilig kortini, sigur skiparin Hjaltur Poulsen.
Ågot skal landa í komandi viku og so skal okkurt smávegis gerast áðrenn farið verður avstað aftur 15. oktober.
Umborð á Ågot eru teir takksamir fyri geyman við mongu videoupptøkunum av sangi og andaktum, sum teir fingu frá Sjómansmissiónini.
Mynd: Føroyska Sjómansmissiónin


text:
Orð og lag: Harper G. Smyth
Týtt: Victor Danielsen
Upprunaheiti: Make me a channel of blessing
1. Er mítt lív ein signingarkelda?
Flýtur kærleiki Guds gjøgnum meg?
Eri falnum eg boð um Guds náði?
Leiði friðleys eg friðarins veg?
Niðurlag: Ger meg til signingarkeldu í dag,
ger meg til signing, mín Gud, veit mær tað!
Meg heilt tú eigi,
verk mítt tú leiði –
ger meg til signingarkeldu í dag!
2. Er mítt lív ein signingarkelda?
Tyngir hjarta mítt syndara neyð?
Leiti eg eftir teimum, ið viltust?
Tali frelsunnar orð eg við tey?
3. Er mítt lív ein signingarkelda?
Ber um Jesus tað dagliga boð?
Tali eg við tær sálir, sum doyggja,
um tann Harra, tær elskaði so?
4. Er mítt lív ein signingarkelda,
livi eg ikki longur í synd,
kann eg falnum og líðandi bjarga,
gera síggjandi eyguni blind.


text:
Býráðsfundur 28. januar 2010
1.
J. nr. G 81 – 10/00016
Teknistovan v/Eyðun Petersen søkir við skrivi df. 11/01-2010 vegna Bakkafrost um byggiloyvi til ein uml. 1450 m2 stóran goymslubygning á havnarlagnum á Bakka smb. viðsendu tekningum.
Ummæli frá Teknisku Deild:
Økið sum søkt verður um, er partur av bryggjuvirkseminum hjá Runavíkar Havn og ikki ætlað til byggilendi.
Tekn. deild mælir ístaðin til at byggja uppí kassavirkið norður eftir. Tá er neyðugt at víðka grótfylluna norður eftir.
-Vinnu- og havnarnevndin hevur á fundi 18/01-2010 mælt til at geva principiella tilsøgn til byggiloyvi.
-Býráðið hevur á fundi 28/01-2010 samtykt at játta umsóknini frá Bakkafrost, um at byggja ein bygning millum bygningarnar á havnarlagnum á Bakka.
-Einmælt samtykt-
Kári Jacobsen luttók ikki í viðgerðini av málinum.
2.
J. nr. 255 – 08/00004
Nevndin fyri Felagið Høganes spyr í skrivi 4/5-2009 um kommunan kann útvega byggibúgvi øki at seta sluppina Høganes á.
Ummæli frá Teknisku Deild:
TD hevur gjørt 2 uppskot til hvussu Høganes kann setast/leggjast, annað við Bátahylin á Bakka og hitt á Skipanesi.
Tætt sunnan fyri vegin til atløgusíðuna á Skipanesi, er Tróndar neyst sum eigur at verða varðveitt órørt.
Sunnan fyri grótkastið millum neystini og gamla handilin metir TD at HØGANES kann setast/leggjast, men hetta førir við sær at grótkastimá víðkast, men hevur TD ikki gjørt kostnaðarmeting av víðkan av grótkastinum.
-Vinnu- og havnanevndin hevur á fundi 21/09-2009, sum fyribils loysn, mælt til at lata Høganes liggja har hon er og at gera okkurt slag av undirbygging so sluppin ikki søkkur, og sum endaliga loysn at leggja hana inni á Glyvrum sum víst á viðløgdu tekning frá Teknistovuni dagf. 09.09.09
----------
Nevndin fyri Høganes sigur í skrivi df. 23/11-2009 at tey taka undir við fyribilsloysnini sum skotin er upp, tó at tey høvdu ynskt sær eina varandi loysn. Tey mæla eisini til, at ein loysn verður funnin við vakmyndatóli og “schengen” hegni, soleiðis at skipið er betur vart ímóti herverki, sum er ein stórur trupuleiki.
-Mentanarnevndin hevur á fundi 19/01-2010 mælt til at taka undir við uppskotunum um fyribilsloysn í bátahylinum í Saltangará og sum endalig loysn at leggja skipið á Glyvrum smb. tekning frá Teknistovuni df. 9/9-09.
-Býráðið hevur á fundi 28/01-2010 samtykt at kanna kostnaðin fyri at byggja uppundir skipið, soleiðis at tað liggur trygt í bátahylinum í Saltangará.
-Einmælt samtykt-
3.
J. nr. 330 – 08/00598
Skipan av Dagtilhaldi í Runavíkar kommunu.
Uppskot um reglugerð fyri dagtilhaldið og spurninginum um navnið og hølisviðurskifti.
-Sosiala nevnd hevur á fundi 18/01-2010 mælt til at heitið á dagtilhaldinum verður ”Dagtilhaldið í Runavík” og hevur heitt á Sosialu deild um at arbeiða víðari við reglugerð fyri dagtilhaldið til býráðsfundin.
-Á býráðsfundi 28/01-2010 vóru tvey broytingaruppskot sett fram, annað frá Kristian Gaardbo, Sæunn Ó. Hansen og Fríðbjørg Weihe, sum mæla til, at dagtilhaldið fær navnið ”Dagtilhaldið í Runavíkar kommunu”, sum varð samtykt við 5 atkvøðum fyri og 4 ímóti.
Sæunn Ó. Hansen, Fríðbjørg Weihe, Kristian Gaardbo, Arnfinn Langgaard og Magnus Rasmussen atkvøddu fyri. Beinta Olsen, Bárður K. Nielsen, Kári E. Jacobsen og Klæmint Østerø atkvøddu ímóti. Bjarni Kjeld atkvøddi ikki.
Broytingaruppskotið frá Kára E. Jacobsen, um at dagtilhaldið fær navnið ”Fløvi” fall sostatt burtur.
4.
J. nr. G 265d – 04/00007
Teknisstovan v/Eyðun Petersen, søkir við skrivi dagf. 09/09-09, vegna Frithleif Olsen, um byggiloyvi til íbúðarbygning við 8 íbúðum á matr. nr. 265d í Saltangará. Víst verður á, at ætlanin verður tillagað loyvinum frá kommununi í skrivum dagf. 03/03-04 og 05/10-07.
Fyri at ætlanin kann gerast veruleiki og arbeitt kann verða víðari við ætlanini er, at vegaføringin til økið verður avgreidd.
-Byggi- og býarskipanarnevndin hevur á fundi 16/09-2009 mælt frá at játta byggiloyvi grundað á fygjandi :
Mett verður ikki, at rætt er at leiða meiri ferðslu gjøgnum torgið.
Alternativ loysn við vegi suðureftir til Tjaldraveg er mett at verða ov dýr til eitt einstakt byggjarí.
Mælt verður til at taka upp samráðingar við umsøkjaran um keyp/umbýti av stykkinum.
-Býráðið hevur á fundi 24/09-2009 samtykt at taka undir við Byggi- og býarskipanarnevndini.
Aftaná samráðingar um umbýti av matr. nr. 265d við 2 grundstykkir á Høgaleiti, hevur Frithleif Olsen boðað frá, at hann ikki er áhugaður at umbýta stykkið við 2 grundstykkir á Høgaleiti sum hann hevur fingið í boði.
-
Vísandi til at treytað byggiloyvi er givið til matr. 265d, er ivamál um møguleiki er fyri at ganga frá givnu tilsøgn. Umsøkjarin vísir á 3 uppskot til loysn av málinum
1. at kommunan keypir matr. nr. 265d
2. at umsøkjarin fær eitt annað høgligt stykki í býti
3. at kommunan ger veg til stykkið
-Byggi- og býarskipanarnevndin hevur á fundi 26/11-2009 mælt til at avtaka býráðsviðtøkuna frá 24/09-2009 og at samráðast við Frithleif um uppskot hansara til loysn av málinum.
-Býráðið hevur á fundi 26/11-2009 samtykt at taka undir við Byggi- og býarskipanarnevndini.
-Byggi- og býarskipanarnevndin hevur á fundi 20/01-2010 samtykt at mæla til at gera gjøgnum-grevstur av vegi til grundøki, sí viðlagda kort.
Áðrenn arbeiðið verður sett íverk skal trygd fáast fyri at farið verður undir byggingina.
Kostnaðarmeting fyri gjøgnumgrevstur av vegnum skal vera tøk til býráðsfundin.
-Býráðið samtykti einmælt at taka málið av skrá og gera nærri kanningar til næsta fund.
5.
J. nr. T 97 – 10/00019
P/f Danstein, Runavík søkir um byggiloyvi til uppíbygging av bygninginum sum stendur á matr. nr. 97 Tofta bygd (við gravsteinarnar)
Ummæli frá Teknisku Deild:
Tekniska deild hevur kannað málið. Øki í bygt verður á liggur í D1 øki, t.v.s. á havnarlagið har bert er loyvt at byggja til vinnu endamál l í hava við havnarlagið at gera.
Danstein hevur sum er fingið eitt tíðaravmarkað leigumál við treytum, sí viðlagda leigusáttmála.
Mælt verður til at játta byggiloyvi við somu treytum sum eru fyri økið og at verandi kontainari verður tikin burtur.
-Byggi- og býarskipanarnevndin hevur á fundi 20/01-2010 samtykt at taka undir við tilráðingini frá Tekn. deild.
-Býráðið hevur á fundi 28/01-2010 samtykt at at taka undir við tilmælinum frá Byggi- og býarskipanarnevndini.
-Einmælt samtykt-
Klæmint Østerø luttók ikki í viðgerðini av málinum.
6.
J. nr. 202 – 06/00843
Reglugerð fyri kirkjugarðarnar í kommununi.
-Byggi- og býarskipanarnevndin hevur á fundi 20/01-2010 mælt til at broyta reglugerðina
so hon er galdandi fyri alla kommununa.
-Býráðið hevur á fundi 28/01-2010 samtykt at at taka undir við tilmælinum frá Byggi- og býarskipanarnevndini.
-Einmælt samtykt-


text:
Týsdagin tann 25. september, var móttøka í nýggju hølunum hjá Almannaverkinum í Klaksvík, nú avgreiðslan er flutt inn í bygningin á Klaksvíksvegi 7. Eyðgunn Samuelsen landsstýriskvinna helt røðu og handaði eitt steinprent hjá Hansinu Iversen. Røðan kann lesast niðanfyri:
Røða í sambandi við at Almannaverkið eru flutt í nýggj hølir í Klaksvík
Góðu tit, sum eru komin saman her í dag og góðu starvsfólk í Almannaverkinum
Tað er hugaligt at vera boðin til móttøku, nú deildin hjá Almannaverkinum flytur inn í nýggj hølir, og takk fyri, at eg havi fingið høvið at siga nøkur orð.
Almannaverkið hevur í seinastu mongu árini húsast í hølum á Klaksvíksvegi. Hóast umstøðurnar sum heild vóru góðar, vóru atkomuviðurskiftini ikki lagi, av tí at deildin húsaðist á ovastu hædd og ongin lyfta var í húsinum.
Tað er avgerandi at ein almennur stovnur hevur góðar atkomumøguleikar, soleiðis at allir borgarar kunnu koma inn á deildina, tá tørvur er á tí. Og tí fegnist eg um, at deildin nú er flutt inn í hesi hølini, sum liggja so væl fyri, og tað ber til – uttan hóvasták – hjá øllum at koma inn í móttøkuna.
Bygningurin er vælegnaður til júst tað virksemið, sum er á Almannaverkinum, og tað er gott at hava góðar karmar. Men tað týdningarmesta er innihaldið, og her eru tað tit starvsfólk, sum veita ráðgeving, sum eru tann berandi bulurin í sosiala arbeiðinum. Tit hava fingið betri karmar at virka undir og vónandi fer hetta at skapa enn betur trivnað, sum borgarin í síðsta enda fer at merkja í tænastuni.
Arbeiðið hjá tykkum her í Almannaverkinum er nógv broytt, síðan deildin á fyrsta sinni lat upp í 1989. Tit hava húsast í ymsum hølum, og nógv er broytt bæði fakliga og hugsjónarliga.
Í dag er umráðandi at vit hava menniskja í miðdeplinum, og at vit veita eina
samanhangandi ráðgeving og tænastu til borgaran, tætt at borgarunum. Hetta samsvar eisini við, at deildin nú er flutt inn í miðdepilin á býnum. Og her kann eg leggja afturat, at eg haldi at tað hevur stóran týdning at Almannaverkið er úti um landið og nær borgaranum.
Tænastan til borgaran er høvuðsevnið í nýggju vælferðarlógini, sum nú verður fyrireika at leggja fyri Løgtingið. Sum landsstýriskvinna í almannamálum er sjálvsagt nógv samstarv við Almannaverkið, eisini í sambandi við at vælferðarlógin hevur verið fyrireikað.
Politiskt eru vit samd um tær aðalreglur, sum lógin byggir á: Til dømis, at menniskja skal hava varðveita ræði á egnum lívi og at allar tænastur skulu hava eitt endurmennandi endamál.
Tí øll hava førleikar og møguleikar at menna seg, og vit skulu møta menniskjanum har, ta er. Tænastan skal tí altíð taka støði í tí einstaka og standa mát við tørvin. Soleiðis slóða vit fyri, at tey, sum megna tað, verða før fyri at uppihalda sær sjálvum og sínum við minst møguligari hjálp og stuðli.
Fólk eru ymisk, og ráðgevingin og tær sosialu tænasturnar skulu endurspegla hendan ymisleikan. Samstundis er umráðandi, at ráðgevingin til tey, sum hava umfatandi og varandi tørv á tænastu eru lagdar soleiðis til rættis, at borgarin fær eitt fyri hann so sjálvstøðugt, støðugt, og innihaldsríkt lív sum gjørligt.
Lógin leggur upp til at veita eina skjóta og góða tænastu til tær familjur, sum hava børn, ið bera brek, og ráðgeving sum heild skal eisini fevna um familjuna hjá tí, sum hevur tørv á hjálp og stuðul.
Hetta eru føgur orð at seta í lógartekst. Men vit megna einki av hesum uttan so, at tit, ið arbeiða í markini, eisini eru við. Tí var tað av stórum týdningi at fakfólk luttóku í fyrireikandi arbeiðinum. Nógv arbeiða longu soleiðis, sum aðalreglurnar sipa til, og fleiri tænastur eru soleiðis skipaðar í dag.
Men vit kunnu gera tað enn betur.
Og tað gera vit bert, um vit samstarva og draga eina línu.
Vónandi fer tað eisini at vera soleiðis frameftir, so vit í felag kunnu røkka enn fleiri
slóðbrótandi úrslitum á almannaøkinum.
Við hesum orðum fari eg at ynskja tykkum øllum hjartaligu til lukku við nýggju hølunum.
Takk fyri!
Eyðgunn Samuelsen
Landsstýriskvinna í almannamálum
Kelda: amr.fo
SáH


text:
Tað tykist sum um eitt av stríðsmálunum til samráðingar um ein nýggjan veðurlagssáttmála verður, hvør skal gjalda CO2 framleiðslukostnaðin av eini vøru. Ídnaðarlondini hava nú í longri tíð sent meginpartin av síni framleiðslu til Asiu, antin tað so er teknikkur, klæðir, skógvar v.m. Arbeiðslønin er lág, og higartil hevur tað so merkt, at vit brúkarar í Vesturheiminum fáa munandi bíligari vørur enn um tær vórðu framleiddar hjá okkum sjálvum.
Samstundis sum asiatisku londini hava ein stóran búskaparligan vøkstur, er teirra CO2 útlát eisini økt sera nógv. Veðurlagssáttmálin fevnir um allan heim, og sum er verður roknað við, at øll lond skulu minka um teirra útlát.
Kina hevur síðani 2006 verið tað landið, sum hevur størsta CO2 útlát, og millum 15 og 25% av øllum CO2 útláti hjá Kina kemur frá útláti frá framleiðslum sum verða útfluttar. Kina hevur tó hug at muta ímóti at skula minka um útlátið, og vil ístaðin hava, at ábyrgdin av útlátinum skal liggja á brúkaranum heldur enn framleiðaranum av eini ávísari vøru.
Fleiri royndir hava verið gjørdar at rokna út kolevnaslóðina (carbon footprint) hjá ávísum vørum, men tað hevur víst seg at vera sera tíðarkrevjandi og dýrt. Við slíkum krøvum sum teimum kinversku fer glið kanska at koma á hetta arbeiði, tí vesturheimurin er ikki áhugaður í at fáa ábyrgdina av framleiðsluni í Kina.
Sí grein hjá Jonathan Watts í Guardian.
Men hvussu er – um keyparalandið skal minka um sítt útlát í mun til hvussu nógvar vørur framleiddar í Kina verða innfluttar, so fer tað kanska at loysa seg at framleiða vørur í nærumhvørvinum heldur – og tað er so ikki í andsøgn til tilmælið frá Brundland frágreiðingini: Hugsa globalt, men virka lokalt!


text:
Norðurlendsk skeið fyri læraralesandi
Norðurlendsku perlurnar eru partur av norðurlendska málsamstarvinum, sum serliga hevur til endamáls at fremja grannamáls- og mentanarfatan, serliga fyri læraralesandi.
Fýra skeiðsdeplar eru knýttir at samstarvinum, teir eru: Voksenåsen, sum er ein svenskur-norskur mentanardepil, Lysebu og Schaeffergården, sum er eitt danskt-norskt samstarv og Hanaholmen, sum er ein mentanardepil fyri Svøríki og Finnland. Samstarvað verður somuleiðis við Biskop Arnö, norðurlendska fólkaháskúlan í Svøríki. Føroysk læraralesandi hava fyri árum síðani verið partur av hesum samstarvi, men tað hevur ligið stilt seinastu árini. Í eini roynd at endurstovna hetta samstarv setti Anna Floren, programmstjóri á Voksenåsen, seg í samband við Fróðskaparsetur Føroya. Vit fingu eitt gott og gevandi prát og eitt samstarv varð grundlagt og avgjørt varð, at læraralesandi á Námsvísindadeildini, skuldu koma á skeið á Voksenåsen í oktober. Henda roynd at fáa í lag samstarv við føroysk læraralesandi er í samsvari við eitt átak, har roynt verður at fáa Perluskeiðini meiri virkið at fevna um máløkini uttan fyri skandinavisku málini, svenskt, danskt og norskt.
Endamálið við Perluskeiðunum er at stimbra áhugan fyri máli og mentan í Norðurlondum við stuttum vitjanum og eini skrá á einum grannamáli. Á skeiðunum fáa komandi lærarar ítøkiliga at vita, hvussu nær norðurlendsku málini standa hvør øðrum. Tey fáa kunnleikagrundarlag til eina Norðurlanda-undirvísing, og tey fáa møguleikan at grundleggja norðurlendskt samstarv til framtíðina.
Læraralesandi á Voksenåsen
Fyrst í oktober vóru læraralesandi á Námsvísindadeildini á skeiðsdeplinum Voksenåsen beint uttan fyri Oslo á einum vikulongum skeiði, sum snúði seg um nýnorskt og bókmál og um náttúruna í skaldskapi og filmi. Hetta eru alt sera viðkomandi evni í føroyskum høpi, tí líkskapurin er stórur, og norskar lærubøkur vera í stóran brúktar í læraraútbúgvingini.
Í sambandi við skeiðið skuldu tey lesandi skriva frágreiðing frá ymsu fyrilestrunum og tiltøkunum á skeiðnum. Hesar frágreiðingar eru at síggja á heimasíðuni Atlantsoyggjar
Skeiðið varð hildið í samstarvi við “De nordiska pärlorna”, “Nordisk sprogkoordination” og “Svensk-norska samarbetsfonden”, og legði í samráð við undirvísararnar á Námsvísindadeildini dent á burðardygd og náttúru við einum økokritiskum eyga á mentanina. Umframt norðurlendska fígging til skeiðið, so hevur Studni latið stuðul til ferðina.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
08.07.2009
Jura ella politikkur – og misbrúk av serfrøðini.
Hans Pauli Strøm er farin útum sínar heimildir á lógarøkinum. Tað tykist liggja fast.
Landsstýrismálanevndin hevur úttalað seg um hetta. Henda politiskt setta nevndin er saman við løgfrøðiligu umsiting síni komin til hesa greiðu niðurstøðu.
Hvat skal henda nú. Onki ella hvussu? Er tað politiska skipanin sum skal reagera ella er tað ein juridiskur spurningur.
Tann juridiski parturin tykist greiður. Her er brot á týðandi lóggávu. Næsta stigið eigur at vera politiskt. Men her er rættiliga kvirt. Tøgn.
Hvat ger man so sum fjølmiðil, tá man vil hava okkurt at henda – ella í hvussu er fáa eina góða søgu at halda áfram.
Vendir sær til juristarnar. Ikki færri enn tveir hava týðuliga og greitt sagt, at her er talan um lógarbrot. Pressaðir av spurningum skulu teir eisini úttala seg um, hvussu groft hetta lógarbrot er – og hvat juristarnir halda um hetta lógarbrot. Og helst skulu teir eisini úttala seg um fylgjurnar, hetta lógarbrot eigur at fáa.
Tíverri loypa teir glaðbeintir inn á politisku arenaina og siga sína politisku áskoðan. Í veruleikanum úttala teir seg sum serkønir bert um, at talan er um lógarbrot. Teir kunnu sjálvandi eisini sum privatpersónar hava eina meining um hvørjar, fylgjur teir kundu hugsa sær hesi brot fingu politiskt, og tá teir vera spurdir verður hvørja ferð sagt, at teir vera spurdir, tí teir hava “verið við til at smíða stýrisskipanarlógina”.
Konklusiónin sum ÙF tykist ynskja er: Teir serkønu meina at Hans Pauli Strøm skal frá. Hetta er misbrúk av serfrøðini í tíðindaflutningi – og ikki einasta dømi um tað.
Eg haldi at serfrøðingar eiga at ansa sær og virðismeta sína serfrøði hægri enn at lata seg draga uppá trá av fjølmiðlunum, sum ofta hava eina heilt serliga dagsskrá.
Men sjálvandi ein serfrøðingur kann eisini hava eina politiska dagsskrá, sum er lættari at fáa framda um “serfrøðingur” samstundis stendur skrivað á pannuni. Og er man beinleiðis partapolitiskt engageraður, ja so er kanska freistandi!


text:
07.02.2014
Hvat snýr konfliktmekling seg um?
At tosa saman og lurta eftir hvør øðrum.
Hví eitur tað mekling?
Ein meklari stýrir orðaskiftinum og setir spurningar, men tekur ikki avgerðir.
Hvør kann brúka konfliktmekling?
Einhvør sum er í persónligum samskifti við onnur.
Nær er konfliktmekling eitt gott amboð?
Tá persónliga samtalan er vorðin ógjørlig ella heilt er hildin uppat.
Nær er persónliga samtalan ikki konstruktiv meiri?
Tá tosingarlagið er vorðið til álop, illgitingar, vreiði – ella onki tos.
Hvørjar forðingarnar kunnu vera fyri at velja konfliktmekling?
Í spentari konfliktstøðu vilja og tora vit ofta ikki at tosa saman – og “tað nyttar jú onki”.
Hvørji eru alternativini til óloystu konfliktina?
Onki samband, undanførsla, álop, vreiði, sjúka, alliansur, líkasæla, rættarmál etc…..
Hvussu ger man, tá man vil vita um meir – um konfliktmekling kanska er eina roynd vert?
Ring 519700 ella maila tdh@hentze.fo


text:
Í sambandi við, at Nes kommuna helt 50 ára føðingardagin, gjørdi Nudlavirkið í samstarvi við kommuna eitt nýtt blað um Nes kommunu.
Nudlavirkið hevur skrivað, samskipað og sett blaðið upp. Føroyaprent tók sær av at prenta, og myndirnar tók Beinta á Torkilsheyggi. Blaðið var útgivið á hátíðarhaldinum leygardagin 1. apríl.
Í blaðnum er eitt bland av praktiskum upplýsingum um kommuna, og hvat hendur í henni, og greinar um fólk og fyritøkur í kommununi. Nudlavirkið gjørdi eitt líknandi blað fyri kommuna í 2015.


text:
Orð og lag: Jákup Eli Joensen
Hon hevur rock´n´roll stíl,
hon hevur bæði piercing og tatoo,
og hon gongur púrasta vanlig
tá ið hon fer út
Tí at hon er mín typa,
hon er tað kulasta av gentum, sum eg veit,
hon hevur harðari stíl enn nøkur onnur genta hevur,
eg hevði, so ynskt, at eg hevði kunnað kent hana.
Hon dámar væl Heavy metal,
og hon er fitt, og blíð, at tosa við,
í barruni er hon púra normal,
og eg dámi tað.
Men man hon vita av, at eg eri til?
Eg síggji hana standa við barruna, og hyggja æt,
hon hvørki kennir, ella veit hvør eg eri,
men hon skal bara vita, at eg vil henni bara væl.
Bara væl, bara væl, bara væl.Goym tekstin


text:
Í ár er kappróðurin partur av kappingini um at gerast føroyameistari í tjóðarítróttini, táið eystanstevna verður hildin í viku 24. Eystursíðan við Skálafjørðin er í einari skifting við Fuglafjørð um hetta annað hvørt ár. Kappróðurin verður leygardagin hin 16. juni kl. 15:00.
Í eina tíð hava umboð fyri fleiri av ítróttarfeløgunum í økinum sitið saman í royndini at snikka til eina skrá fyri stevnuna. Komið er væl áleiðis við hesum arbeiði, og skráin verður kunngjørd í næstum. Ætlanin er m.a. at geva út eitt stevnublað í stevnuvikuni.
Stigtakararnir siga, at nógv átøk vera í ítróttarøkinum kring um Bylgjuna, fótbóltsvøllin á Mýrunum og í Skótahúsinum við Løkin. Setanin verður í Løkshøll og miðnáttarrøða verður leygarkvøldið í Skótahúsinum. Leygarkvøldið eftir kappróðurin verður ein áhugaverdur fótbóltsdystur í Betri-deildini – avgerandi grannadystur ímillum NSÍ og Víking. Sunnudagin verður kappsigling við seglum á fjørðinum.
Á myndini síggjast Herbert Olsen, Jastrid Weihe, Britt Kristiansen, Marna Knudsen, Johnny Lamhauge, Beinta Hansen, Anita Fossdalsá, Durita Knusen Poulsen, Noomi Heraddóttir Kunoy og Herbjørg H. Jøkladal.


text:
Løgmanssteypið, 1/4. finala: HB – EB/Streymur 2-1 At dysturin fekk so rokaligan enda, hevði dómarin helst sjálvur skuldina av. Í staðin fyri at tosa og samráðast, átti hann at víst nøkur kort beinanvegin, so var linjan løgd. Tá tað ser
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Tíðindi, dagføringar v.m. frá pendla.fo
EIN TÚR INN Á STRENDUR Í ANNAÐKVØLD? 🙂
Lætt og ómakaleyst kanst tú sleppa við Kristjani, sum í morgin, leygardagin 22. sept. 2018, kl. 20, koyrir inn á Strendur. Kristjan hevur pláss fyri trimum afturat í bilinum, so kanska tú bara tekur tvey onnur við tær! 😉
Les meira um túrin her: pendla.fo/turar/entry/193/
Koyrið saman! 🙂
Vælkomin at deila! 😉 ... Sí meira ..Sí minni ..
Innsett 3 vikur síðan
Pínadoysh tvætl
Rani Hilbertsson Funn
Jóna Ólavsdóttir Dalsgarð ?
Á tiltakinum "TALGILDA TÍN BÝ" fara vit frá pendla.fo at greiða frá um pendla.fo. M.a. um visjónina, okkara royndir higartil og hvørjar ætlanir vit hava.
TALGILDA TÍN BÝ byrjar í morgin kl. 16 í Sjóvinnuhúsinum á Vestaru bryggju í Havn.
www.facebook.com/events/455237741632121/ ... Sí meira ..Sí minni ..
Fríggjadagin fara Maria og Niels at greiða frá teirra talgildu loysn pendla.fo, á tiltakinum 'Talgilda tín bý', sum verður í...
Innsett 4 vikur síðan
OV DÝRT AT KOYRA?
Um bara tú er í bilinum, so er tað eisini bara tú, sum skal gjalda. Sjálvandi.
Øll vita, at tað er bíligari at koyra saman. Hevur tú umhugsað at lata onkran koyra við tær? Hví ikki royna tað? Kanska bara fram til jóla? 🙂
Stovna túrin hjá tær á pendla.fo, so onnur síggja tín túr. Kanska onkur, sum koyra somu leið sum tú, heldur velur at koyra saman við tær.
Stovna túrin hjá tær her: pendla.fo/stovna-tur/
Koyrið saman! 🙂
Vælkomin at deila! 😉 ... Sí meira ..Sí minni ..
Innsett 1 mánaði síðan
Johannes Ziska Henriksen vit pendla ofta
Andrea Jènsén
Signy Hansen
Vinn eitt atgongumerki til Summar Festivalin 2018!
Fyri at vera við í lutakastinum skal tú:
1) Dáma pendla.fo 😀
2) Deila uppslagið 😉
3) Frámerk ein pendlara - t.v.s. onkran, sum mest sum dagliga koyrir ímillum bý/bygd - t.d. millum heim og skúla ella heim og arbeiði 🙂
Drigið verður 5. august 2018.
Her sært tú túrar, sum eru stovnaðir: pendla.fo/turar/
Koyrið saman! 🙂 ... Sí meira ..Sí minni ..
Innsett 3 mánaðar síðan
Vinnarin er funnin og bleiv tað Irdi Lið Gaardlykke úr Miðvági, sum hevur vunnið eitt atgongumerki til SF 2018. Tillukku! 🙂
Sunleif Álaberg
Kirstin Bech
Jóna B Askham,
Sunnvard Andreasen
Pól Jákup
Willy Jan Feilberg
Rannvá Hansen
Poul Bech
liaghm Nolan
Danjal Jacobsen
😀
Niels 🏎
Tórunn 😃
Jann T. Eldevig 🏎
Estrid Jacobsen 🌸
Fróði Johannesen 🚗
Johannes Davidsen 😊
Elisabeth M. Gaard å
Rannvá R. Jacobsen 🚗
Petra Maria Jakobsen 🚗
Anna Herla í Kálvalíð 😊
Karl Fríði Vestergaard 😜
Olivia Bjarnaskor Poulsen 😘
Tórur Nattestad Gudjónsson🏎🏎
VIÐ TEISTANUM - MEN ONGIN BUSSUR! 🙁
Hvussu sleppi eg so víðari? Kenni eg onkran, sum koyrir?? Nei, kenni ongan....øv! :O
Ferðast tú ímillum Gomlurætt og Sandoynna við bili? Nógv eru, sum ikki hava bil og sum kundu ynskt at fingið fart. Serliga túrar, tá einki bussamband er við ferguna.
Ert tú ein teirra, sum javnan ferðast við bili ímillum Sandoynna og Suðurstreym, so høvdu nógv ivaleyst verið fegin, um tú lat tey vita, nær tú koyrir. So kundu koyrt við tær 🙂
Góði tú sum ferðast við bili við Teistanum! 🙂 Lat onnur vita nær tú koyrir. Stovna túrin hjá tær her: pendla.fo/stovna-tur/
Vælkomin at deila! 😉
Koyrið saman! 🙂 ... Sí meira ..Sí minni ..
Innsett 3 mánaðar síðan
Kanska ver ein ide at leiga Elsúklur út á Gomluratt 🤔
Róða Bødvarsdóttir vís pápa tínum hattar😊
Beinta Simonsen
ARGIR --> KOLLAFJØRÐUR
Kennir tú nakran, sum fer av Argjum til Kollafjarðar tíðliga mánamorgunin tann 28. mai 2018?
Kunnu tey taka ein við sær? Niklas ynskir fart.
Les nærri her: pendla.fo/ynski-tur/entry/184/
Koyrið saman 🙂
Vælkomin at deila 😉
www.pendla.fo ... Sí meira ..Sí minni ..
Innsett 5 mánaðar síðan
Nú hava vit ruddað upp í túrayvirlitinum! Vit hava ringt til øll, sum hava túrar á pendla.fo og spurt um tey enn koyra. Nøkur gera og onnur ikki. Vit hava tí strikað nakar túrar og broytt aðrar. Yvirlitið er sostatt dagført og rætt 🙂 pendla.fo/turar/
Nú hevði verið gott, um fleiri av tykkum, sum dag og dagliga koyra ímillum, løgdu tykkara túr á pendla.fo. Hví ikki royna at lata onnur koyra við tær, t.d. fram til summarfrítíðina? So hevur tú roynt tað! 🙂 Og funnið út av, um tað nú allíkavæl ikki er bæði bíligari, grønari og stuttligari at lata onnur koyra saman við tær! So hevur tú gjørt títt 😉
Stovna tín túr her: pendla.fo/stovna-tur/ ... Sí meira ..Sí minni ..
Innsett 6 mánaðar síðan
Hvussu við Sandoynni? Ongir bussar koyra til Teistan ley og sunnumorgun fyrsta túr, og ongir bussar koyra av Gomlurætt til Havnar. Øgiliga keðiligt.
Koyrir tú úr Fuglafirði til Havnar í morgin, páskadag? Hevur pláss til ein afturat? Les nærri her: pendla.fo/ynski-tur/entry/180/
Vælkomin at deila 😉
Koyrið saman! 🙂 ... Sí meira ..Sí minni ..
Innsett 6 mánaðar síðan
INN Á TOFTIR SEINNAPARTIN Í MORGIN? 🙂
Kanst tú geva Torkili og 3-4 øðrum monnum lift? Teir skulu inn á Toftir í morgin, leygardagin, um 17 tíðina.
Um ja, so les meira um hetta ynski til túr her: pendla.fo/ynski-tur/entry/177/
Koyrið saman 🙂
Vælkomin at deila 😉 ... Sí meira ..Sí minni ..
Innsett 9 mánaðar síðan
"Bilurin sum amboð og lívsstílur"
Hoyrdi tú sendingina um bilar og um hvussu ymiskt teir vera brúktir? Fyri summi er bilurin mest eitt amboð - fyri onnur meira ein lívsstílur.
Eitt stutt prát var eisini við okkum frá Penda.fo um okkara arbeiðið við at fáa fleiri at koyra saman, m.a. um hvussu alt byrjaði. 🙂
Um tú ikki hoyrdi sendingina (Nón, 28.11.17), so ber enn til at hoyra hana á netvarpinum hjá KvF, her: kvf.fo/non?sid=74837
Prátið við okkum varðar 7 min og byrjar 17 minuttir inni í sendingini.
Koyrið saman 🙂
www.pendla.fo ... Sí meira ..Sí minni ..
TemaTýsdagur - bilurin sum amboð og lívsstílurFyri summi er bilurin amboðið, ið skal flyta teg úr einum staði í hitt, meðan bilurin fyri onnur er eitt listarverk og ein partur av lívsstílinum. Og í dag lýsa vit bilin og bilmentanina ú...
Innsett 9 mánaðar síðan
NÝGGJÁRSYNSKI 🙂
Okkara nýggjársynski er, at vit øll fara at koyra meira saman í 2018 🙂
Tá hevði 2018 verið eitt ár við færri bilum á vegunum, minni sliti, reinari luft, lægri bensinútreiðslum og meira práti og hugna meðan tú koyrir 🙂
Kanska eisini títt nýggjársynski?
Skráset teg her: pendla.fo/registration
Stovna tínar túrar her: pendla.fo/stovna-tur
Koyrið saman! 🙂
Vælkomin at deila 😉 ... ... Sí meira ..Sí minni ..
Innsett 10 mánaðar síðan
| PENDLARAPLÁSS |
Heldur enn at koyra einsamøll ella einsamallur allan vegin til arbeiðis ella í skúla, ber til at koyra til eitt pendlaraplássi og har hitta onnur, sum skulu somu leið sum tú. 🙂
Kanska tit koyra víðari í tínum bili? Ella kanska tú fer víðari við bussinum? 😀
Vit hava gjørt eitt kort, sum vísir, hvar pendlarapláss eru. Sí her: pendla.fo/pendlaraplass/
Fyri hvørt pendlarapláss er upplýst, um bussur koyrir til plássið, um bussskýli, ljós og ruskílat er á plássinum.
Kortið er gjørt í samstarvi við www.Landsverk.fo
Koyrið saman! 🙂
Vælkomin at deila 😉 ... Sí meira ..Sí minni ..
Innsett 10 mánaðar síðan
Býrt tú í Vágum og saknar fart til Havnar? So kanst tú koyra við Lailu, sum fer úr Miðvági hvønn gerandisdag kl. 07.50. Fer úr Havnini aftur kl. 16.
Túrur: pendla.fo/turar/entry/37/
Vælkomin at deila! 😉
Koyrið saman! 😃 ... Sí meira ..Sí minni ..
Innsett 11 mánaðar síðan
Jógvan Sivar
Kenneth Olesen
Pætur Midjord
Julius Nattestad Olsen
Á pendla.fo er ein, sum ynskir fart millum Leirvík og Havnar. Koyrir tú hesa leið allar gerandisdagar og hevur tú hug at fáa ein afturat við tær í bilin? Úr Leirvík kl. 6.50 og úr Havn kl. 16.
Les meira her: pendla.fo/ynski-tur/entry/167/
Vælkomin at deila! 😉
Koyrið saman! 🙂 ... Sí meira ..Sí minni ..
Innsett 1 ár síðan
Fert tú úr Havnini til Klaksvíkar í dag um 18 tíðina?
Kanst tú taka ein við tær?
Um ja, so les nærri her: pendla.fo/ynski-tur/entry/166/
Vælkomin at deila 😉
Koyrið saman! 🙂 ... Sí meira ..Sí minni ..
Innsett 1 ár síðan
EIN Í HVØRJUM BILI!
Nú hevur Tórshavnar kommuna við kanning staðfest tað, sum flest øll munnu vita: at bert eitt fólk er í meginpartinum av øllum bilum, sum koyra á landsvegunum!
Heldur tú eisini, at hetta er ov galið?
Lat onnur koyra við tær!
Stovna tín túr her á pendla.fo! pendla.fo/stovna-tur/
Hví ikki royna? 😉
Koyrið saman! 🙂Hava savnað hagtøl fyri ferðslu í kommununi
Visti tú, at 689 bilar koyra eftir Hvítanesvegnum til Havnar um tíman gerandismorgnar, og at 77 prosent av førarunum sita einsamallir í bilinum?
Tórshavnar kommuna er við í átakinum European Mobility Week. Kommunan kallar átakið FERÐAST GRØNT. Evnið í ár er “Sharing gets you further” ella á føroyskum “Saman røkka vit longri”.
Sambært umhvørvispolitikkinum Grøna leiðin, vil Tórshavnar kommuna, at tvífalt so nógv ganga ella súkkla í 2020 borið saman við 2016. Fyri at málið kann verða rokkið, er neyðugt við ferðsluhagtølum og yvirliti yvir, hvussu ferðslan er bygd upp.
Nógvir bilar og nógv einsamøll
Tveir dagar í august millum klokkan 7:30-8:30 taldi kommunan, hvussu nógvir bilar komu inn til Havnar bæði við Hvítanesvegin og við Kirkjubøarvegin.
Við Hvítanesvegin komu í miðal 689 bilar inn til Havnina um tíman. Í 77 prosent av bilunum var førarin einsamallur. Við Kirkjubøarvegin koyrdu í miðal 215 bilar inn um tíman, og í 62 prosent av teimum var førarin einsamallur.
Í millum februar og mai mánað vóru teljingar eisini gjørdar inni í býnum. Hesar hava víst, at í morgunferðsluni koyra 907 bilar um tíman á Jóannesar Paturssonar gøtu. Og 669 bilar koyra um tíman eftir Marknagilsvegnum seinnapartar, ta´ið nógv ferðsla er.
European Mobility Week er í døgunum 16.-22. september, og tá verða skelti við kunning um ferðsluteljingarnar sett upp við Jóannesar Paturssonar gøtu og við Marknagilsvegin. Nøkur dømi síggjast á myndini. ... Sí meira ..Sí minni ..
Innsett 1 ár síðan
Norður til TOTO og suður aftur aftaná?
Hevur tú hugsað um, at onkur kanska ynskir fart?
Lat onnur vita nær og hvagar tú koyrir ☺
www.pendla.fo
Vælkomin at deila! 😉 ... Sí meira ..Sí minni ..
pendla.fo - Koyrið saman! Tann føroyski pendlaraportalurinKoyrið saman! Á pendla.fo ber til hjá tær, sum pendlar við bili at finna onnur, at koyra saman. Skáset teg sum brúkari, antin við bili ella uttan bil.
Innsett 1 ár síðan
Á pendla.fo sært tú nú, hvørjum tú kanst koyra við til og úr SF í Klaksvík 🙂
HÓSDAGIN 10. AUGUST 2017
Til Klaksvíkar:
1) John koyrir úr Hoyvík um 19-20 tíðina: pendla.fo/turar/entry/147/
2) Maria koyrir úr Havn kl. 15 - les nærri her: pendla.fo/turar/entry/148/
Úr Klaksvík:
Enn eingin túrur.
Koyrið saman! 🙂
Vælkomin at deila 😉 ... Sí meira ..Sí minni ..
Innsett 1 ár síðan
Á SUMMAR FESTIVAL VIÐ BILI?
- "Hey Óli - tekur tú bilin við á Summar Festival?"
- "Ja"
- "Kann eg koyra við tær?"
- "Sjálvandi! Eg havi longu stovnað túrarnar á www.pendla.fo"
- "Frálíkt, eg fari at tjekka www.pendla.fo"
- "Har finnur tú telefon nummarið hjá mær og har ber eisini til at senda mær boð"
- "Óført! Tú hoyrir frá mær!"
Ger sum Óli: stovna tínar túrar á www.pendla.fo - so vita onnur, nær tú koyrir.
Koyrið saman við øðrum - tað er grønari, stuttligari og bíligari 🙂
Vælkomin at deila... 😉 ... Sí meira ..Sí minni ..
Innsett 1 ár síðan
Sera pent gjørt av tær Óli Abrahamsen😂
Óli Køtlum William Bærentsen Jo óli, got milk
Hanus Á Tjaldrafløtti, tú sigur aldrin frá
Laila Neshamar
Kristian Hammer Thomsen
Heini Holm
Óli Eydsteinsson Poulsen koyrir tu?
Petur Dahl
Innsett 1 ár síðan
Vilt tú lata onnur koyra saman við tær? ☺
Á pendla.fo kanst lata onnur vita, nær og hvagar tú koyrir, t.d. um tú Gøtu til Havnar ella úr Gøtu til Viðareiðis. ☺
pendla.fo/stovna-tur/
Koyrið saman! ☺
Vælkomin at deila 😉 ... Sí meira ..Sí minni ..
Stovna túr á pendla.fo - koyrið saman!Stovna túr á pendla.fo við at útfylla teigarnar her á síðuni, lætt og ómakaleyst. Tú kann eisini brúka Facebook at innrita við.
Innsett 1 ár síðan
Á pendla.fo sært tú nú, hvørjum tú kanst koyra við til G! í Gøtu 🙂
MIKUDAGIN 13. JULI 2017:
Fyribils eru hesir túrar:
1) Niels koyrir úr Havn kl. 14 - les nærri her: pendla.fo/turar/entry/133/
2) Solveig koyrir úr Havn kl. 18 - les nærri her: pendla.fo/turar/entry/135/
Una koyrir úr Havn kl. 18 - les nærri her: pendla.fo/turar/entry/136/
Koyrið saman! 🙂
Vælkomin at deila 😉 ... Sí meira ..Sí minni ..
Innsett 1 ár síðan
Petur Háberg 🙂
Sára Svartá
Í hesum døgum eru nógv, sum ynskja fart til og úr Gøtu!
Kanska tú kanst geva onkrum eitt lyft?
Á heimasíðuni pendla.fo kanst tú stovna túrin/túrarnar hjá tær. So vita onnur, nær tú koyrir og kunnu seta seg í samband við teg 😀
Stovna túr á pendla.fo her: pendla.fo/stovna-tur/
Vælkomin at deila! 😉
Koyrið saman! 😀 ... Sí meira ..Sí minni ..
Innsett 1 ár síðan
Birita Heradóttir
GRØNARI FERÐSLA TIL STEVNUR OG FESTIVALAR 🙂
1) Fer tú á G!? Tórsfest? Ólavssøku? Summarfestival? Um ja, so:
2) Tekur tú bilin við? Um ja, so:
3) Er bilurin fullur? Um nei, so:
4) Hevur tú hug at lata onnur koyra við tær? Um ja, so:
5) Lat onnur vita nær og hvagar tú koyrir, við at stovna túrin ella túrarnar hjá tær her: pendla.fo/stovna-tur/
Vælkomin at deila! 😉
Koyrið saman! 🙂 ... Sí meira ..Sí minni ..
Innsett 1 ár síðan
Vestur á flogvøllin Kristi himmalferðardag?
Pláss er fyri einum persóni í bili, sum fer úr Havnini 25. mai, kl. 12.30. Koyrt verður suðuraftur til Havnar kl. 14.
Les um túrin her: pendla.fo/turar/entry/129/
Vælkomin at deila... 😉
Koyrið saman! 🙂 ... Sí meira ..Sí minni ..
Innsett 1 ár síðan
Koyr grønari og bíligari
Á pendla.fo kanst tú lata onnur vita, nær og hvagar tú koyrir!
Tú kanst stovna túrin hjá tær her: pendla.fo/stovna-tur/
Enn ikki brúkari á pendla.fo? Skráset teg her: pendla.fo/registration/
Koyrið saman! 🙂
Vælkomin at deila 😉 ... Sí meira ..Sí minni ..
Innsett 1 ár síðan
Býrt tú á leiðini úr Oyndarfirði til Havnar? So kanst tú koyra við Kenneth, sum fer úr Oyndarfirði hvønn gerandisdag kl. 7.
Kenneth koyrir úr Havn kl. 17.
Koyrið saman!
Vælkomin at deila 😁
Túrur: pendla.fo/turar/entry/40/ ... Sí meira ..Sí minni ..
Innsett 1 ár síðan
Fleiri í hvørjum bili! ☺
Pendlar tú til Havnar? Hví ikki koyra saman við onkrum, sum longu koyrir? Hygg her, hvørjir túrar eru stovnaðir á pendla.fo – kanska tú kanst fáa fart!
Koyrið saman! ☺
Vælkomin at deila 😉
www.pendla.fo/turar ... Sí meira ..Sí minni ..
Innsett 2 ár síðan
Býrt tú í Vágum og saknar fart til Havnar? So kanst tú koyra við Lailu, sum fer úr Miðvági hvønn gerandisdag kl. 07.50. Fer úr Havnini aftur kl. 16.
Túrur: pendla.fo/turar/entry/37
Vælkomin at deila! 😉
Koyrið saman! 🙂 ... Sí meira ..Sí minni ..
Innsett 2 ár síðan
Jógvan Sivar
Leivur 🤗
Pendla.fo á snildfonini
Ikki øll vita tað, men pendla.fo riggar eisini á fartelefonini ! 😀
Tað er sindur ymiskt frá telefon til telefon, hvussu gerast skal fyri at fáa ikonir á skíggjan. Men royn hetta:
Opna fyrst pendla.fo á snildfonini, trýst síðani á “Gem i bogmærker” og undir “Føj til”, velur tú “Startskærm” í staðin fyri “Bogmærker”.
Tá hetta er gjørt, skuldi tú haft pendla.fo ikonina á snildfonini 📱
Tit eru vælkomin at viðmerkja, um tað skal gerast annarleiðis á tíni telefon.
Sí meira á: pendla.fo/um-pendla-fo/fa-pendla-fo-sum-app
Koyrið saman! ... Sí meira ..Sí minni ..
Innsett 2 ár síðan


text:
Nú stendur øllum í boði at gera brúk av nýggju tøknini til videofundir, sum Runavíkar kommuna hevur sett upp á Bókasavninum við Løkin. Útgerðin kann nýtast til mong ymisk endamál, so sum fundir hjá vinnulívinum, undirvísing og vegleiðing hjá lesandi og fjarlesandi, fyrilestrar og sparring har feløg ella stovnar hava samband við partar aðrastaðni. Og samskifti virkar sjálvsagt báðar vegir, soleiðis at td. ein undirvísing ella fyrilestur eisini kann varpast higani og út til onnur, sum móttaka kring heimin.
Besta á markaðinum
Hetta er tann nýggjasta og besta samskiftistøknin marknaðurin hevur at bjóða í løtuni. Henda skipanin, sum vit og onnur virkir, kommunur og stovnar í Føroyum hava, er tann mest framkomna og álítandi tá umræður ljóð- og mynda góðsku og stabilitet. Tí eru vit sera spent uppá teir møguleikar, sum fylgja við hesum umstøðum. Vit gleða okkum at bjóða almenninginum inn at brúka útgerðina. Sjálv útgerðin er tveir skermar og eitt videotól. Á tí eina skerminum sært tú fyrilestrarhaldaran ella hinar fundarluttakararnar, sum sita aðrastaðni í Føroyum ella uttanlands og á hinum skerminum kanst tú ella hin parturin vísa PowerPoint, eitthvørt skjal ella avspæla video.
Runavíkar kommuna fjálgar um borgararnar
Runavíkar kommuna sær hesa íløguna, sum eina tænastu til borgararnar, tað verið seg vinnulív, lesandi og fjarlesandi og annars feløg og stovnar, sum kunnu hava tørv á at samskifta umvegis netið. Tí er nýtslan eisini ókeypis fyri brúkararnar.
Serliga væl hóskandi til vinnulív og lesandi
Nú ber til hjá virkjum ella feløgum at koma á Bókasavnið við Løkin at fundast við sínar samstarvsfelagar, sum kunnu sita hvar sum helst aðrastaðni í heiminum. Soleiðis eru bæði tíð og pengar at spara í mun til um man skuldi ferðast. Ein videofundur er sjálvsagt ikki tað sama sum at hittast andlit til andlit, men hetta er ein góður møguleiki at hava aftrat.
Videoútgerðin ger tað eisini betri møguligt hjá borgaranum at vera búsitandi her um leiðir, hóast hann ella hon fer undir útbúgving, ella tekur ískoytisútbúgving. Tøknin og umstøðurnar eru væntandi serliga viðkomandi tá samskiftast skal við undirvísaran í sambandi við vegleiðing, próvtøku ella einstakar fyrilestrar.
Bókasavnið er rætti karmurin
Bókasavnið er sjálvsagdur karmur um hetta virksemi. Endamálið hjá bókasavninum er m.a. at geva atgongd til vitan, at miðla vitan og vera karmur um samskifti. Eisini er bókasavnið staðið, har vitan verður skapt og ment. Við tilboðnum um videofundir vísir bókasavnið á nýggjar arbeiðshættir og mennir sín samfelagsleiklut. Málið er at fáa skapt eitt vitanarumhvørvið har fólk við ymiskum ørindum og frá ymiskari bakgrund meir ella minni tilvildarliga hittast á bókasavninum. Hetta skal vera staðið har t.d. tann lesandi hittir umboð frá virkjum, undirvísarin hittir íverksetaran og borgarar annars hittast.
Opin skipan
Útgerðin er keypt frá Sp/f Videofundir. Á heimasíðuni videofundir.fo er eitt yvirlit yvir hvørja fyritøkur og stovnar í Føroyum higartil hava júst hesa skipanina. Til ber sjálvsagt at fundast innanhýsis ímillum hesi. Men skipanin, sum er av merkinum Cisco, samskiftir eisini við aðrar líknandi professionellar skipanir, so sum Polycom, Lifesize, Radvision og Tandberg. Kravi er at mótparturin hevur videoútgerð sum koyrður á annahvørt SIP ella H.323. Eisini ber til at luttaka í videofundi um ein hevur forrit á egnari teldu ella teldli.
Nærri fæst at vita við at venda sær til Bókasavnið við Løkin. Vit sýna fegin útgerðina til Videofundir fram, og gleða okkum at frætta frá áhugaðum.
Vælkomin inn í framtíðina við bókasavninum!
Skriv et svar
« Ert tú lesandi? Kommunan fær 3.000 ringbind við skjølum frá Beta. »


text:
Deiligt at síggja úrslitini
Nú gamli Kommunuskúlin stendur liðugur sum Finsen við nýggjum lestraríbúðum, er hetta enn eitt úrslit av mongum, ið standa eftir stóra arbeiðssemið í undanfarna býráð
Hetta vísir bara, at vit gjørdu rætt, tá vit í januar í fjør gjørdu avtalu við Bústaðir um hesa spennandi verkætlan, ið nú stendur liðug, so Kommunuskúlin aftur kemur til heiður og æru og stendur sum eitt satt prýði fyri býin. Nú tó sum nýggi íbúðarbygningurin Finsen, uppkallaður eftir einum at Havnar mætastu synum.
Eisini er gleðiligt, at tað er gingið upp fyri Tjóðveldi, at hesin bygningur er eitt stórt aktiv, ið kann gerast ein sannur fongur fyri høvuðsstaðin og alt miðbýarlívið. Tjóðveldi í býráðnum mælti annars til at javna Kommunuskúlan við jørðina, tí hann býarskipanarliga ikki var nakað og slett ikki passaði inn í býarmyndina.
Tíbetur lurtaðu vit ikki eftir Tjóðveldi tá, og tí kunnu vit nú tvørturímóti fegnast um, at enn ein verkætlan hjá undanfarna býráð nú er framd í verki.
Eitt satt prýði
Vit kunnu gleða okkum til at síggja nógv lív í miðbýnum við nógvum ungdómi, samstundis sum Finsen verður eitt alment savningarstað hjá øllum borgarum, tí aulan framvegis fer at verða brúkt til tónleik, list, framsýningar, fyrilestrar og onnur mentanarlig tiltøk.
Serliga kunnu vit fegnast um, at aulan aftur kemur til heiður og æru, tí hon hevur ikki verið brúkt til nakað serligt í fleiri ár. Tað var tann tíð, tá Kommunuskúlaaulan var besta og fyri so vítt einasta konsertstað í Havnini, so vit gleða okkum til aftur at njóta ymisk tiltøk í teimum fantastisku kørmum, listin hjá William Heinesen og Ingálvi av Reyni gevur hesum deiliga rúmi.
Bert er tað spell, at nýggju býráðsmeirilutin slepti ætlanini um at brúka báðar fimleikahallirnar til innandura spælipláss hjá ungum, eins væl og rørsluøki til eldri, sum ætlanin hjá okkum annars var. Hví tann ætlanin varð slept, dugi eg ikki rættiliga at skilja, tí tað hevði bøtt munandi um ta góðu heild, vit tá høvdu fingið í alt økið, líka frá Steinatúni og Grasagarði og niðan í Finsensgarðin.
Alla tíðina trúðu vit uppá, at Finsen kundi gerast ein nýggj perla í miðbýnum, og tað gongur eisini sjón fyri søgn nú. Eitt skifti stúrdu mong fyri, at blámusoppur skuldi gerast ein forðing, men við nútímans útgerð og mannagongdum er bilbukt fingin við tann trupulleikan, so bygningurin nú stendur sum spildur nýggjur.
Burtursæð frá, at vit ikki fingu gagnnýtt fimleikahallirnar til fulnar, hava vit fingið tað besta, vit kundu fáa burtur úr hesum stóra og stásiliga bygningi, so hann nú stendur sum eitt satt prý.i fyri okkara bý.
býráðslimur
« aftur


text:
Um páskirnar fáa vit sera spennandi vitjan úr Svøríki. Tað verða teir báðir Mattias Sunneborn og Jorma Jaaskelainen av Gotlandi, sum koma til Føroya at hava nakrar venjingar. FÍF hevur leingi havt í umbúna at bjóða hesum dugnaligu venjarunum heim til Føroya, og nú er hetta so langt um leingi veruleiki.
Mattias og Jorma hava nógv ár á baki í frælsum ítrótti. Á oyggjaleikunum í Føroyum í 1989 vóru teir báðir við. Her vann Jorma gull í trístøkki, meðan Mattias, sum tá bara var 18 ára gamal, vann silvur á 400m, gull í 110m rimarenning og 400m rimarenning umframt gull í 4x100m og silvur í 4x400m. Síðani tá hevur Mattias luttikið á øllum leikunum, og hevur tilsamans vunnið triðflest heiðursmerki av øllum oyggjaleikaluttakarum.
Mattias hoyrdi í fleiri ár til heimselituna í longdarlopi, og hevur eisini vunnið Evropameistaraheitið innandura
Mattias Sunneborn hevur eisini vunnið flest heiðursmerki til svensk meistaraheiti uttan- og innandura. Metið fekk hann so seint sum í fjør. Hann kappast framvegis á høgum stigi. Til EM og HM fyri veteranar vinnur hann gull í nógvum kappingum, og er sostatt kanska heimsins besti íðkari, sum er yvir 45 ár.
1995/96 var besta tíðarskeiðið hjá Sunneborn. Í 1995 vann hann silvur til heimsmeistaraheitið innandura og árið eftir gjørdist hann evropameistari í longdarlopi innandura. Í august 1996 var hann við á olympisku leikunum í Atalanta, har hann gjørdist nummar 8 í finaluni. Mattias var aftur á olympisku leikunum í Athen í 2000, men tá leyp hann ikki væl. Besta lopið hjá Mattiasi nakrantíð var 8,21 metrar og var hetta eisini norðurlendskt met í nógv ár, til tað varð tikið fyri kortum.
Jorma Jaaskelainen hevur eisini verið við til allar oyggjaleikirnar. Nógv tey seinnu árini tó sum venjari og leiðari. Hann hevur verið venjari og samskipari av Gotlenska oyl-hópinum í nógv ár. Dagliga arbeiðir hann sum ítróttarlærari í Visby og tá hann fær frí, fer hann beint út á Gutavallan, har oyggjaleikirnir vóru í summar, og heldur fram við venjing í frælsum ítrótti.
Jorma sum vit kenna hann. Á Gutavallan, har hann er venjari, og frammanfyri skúlan, har hann undirvísir í ítrótti.
Vit fara at hava fýra venjingar saman við Jorma og Mattias. Venjingarnar eru fyri øll, sum hava áhuga, og vit vóna sjálvandi at flest møguligt koma við. Eisini okkara venjarar, sum vónandi kunnu finna eitt sindur av inspiratión hesar dagarnar. Tí venjingarnar verða skipaðar soleiðis, at eisini venjararnir skulu kunnu fáa sum mest burturúr.
Leygardagin 31. mars
Kl. 11.00 – 13.00 á Tórsbreyt – spurtvenjing
Páskadagur 1. apríl
Kl. 14.00 – 16.00 Barnavenjing, har dentur verður lagdur á spæl.
Øll børn kunnu vera við – eisini tey vaksnu børnini.
Vit vera í Skúlanum við Løgmannabreyt
2. páskadagur 2. apríl
Kl. 14.00 – 16.00 lopvenjing
Verður gott veður, verður venjingin á Tórsbreyt. Viðrar illa, verða vit í Skúlanum við Løgmannabreyt
Týsdagur 3. apríl
Kl. 17.00 á Tórsbreyt
Power-venjing fyri motiónsrennarar
Týskvøld 3. apríl
Suicide Zero – fyrilestur í salinum hjá Starvsmannafelagnum kl. 19.30
Suicide Zero
Eina viku áðrenn Mattias Sunneborn byrjaði í studentaskúla, tók pápi hansara brádliga lívið av sær. Hetta var ein ovurstórur skelkur fyri Mattias, og hevur sett djúp spor í lív hansara. Í nógv ár vóru fleiri kvøld, har hann græt seg í svøvn. Men skommin um pápan gjørdi, at hann ikki vildi tosa um hetta.
Í dag er Mattias ambassadørur fyri svenska felagsskapin Suicide Zero, sum arbeiðir fyri at avmarka sjálvmorðtilburðir. Í Svøríki eru í miðal fýra fólk um dagin, sum taka lívið av sær.
Mattias er kanska kendasti umboðsmaður hjá Suicide Zero felagsskapinum, og ger eitt ovurstórt arbeiði fyri at avmarka sjálvmorðstilburðir
Nú Mattias er her í Føroyum, fer hann at hava ein fyrilestur um hetta viðkvæma evni. Hann fer at greiða frá, hvussu ítróttur kann fyribyrgja sjálvmorði og hvussu ítrótturin hevur hjálpt honum víðari í lívinum.
Vit vóna sjálvandi at nógv fólk koma til fyrilesturin, sum verður ókeypis.
Sunneborn setur heimsmet í longdarlopi fyri +40 ár


text:
Aðalfundarfrágreiðing og formansfrágreiðing
Tórshavnar Súkklufelag, aðalfundarfrágreiðing 3. mars 2010 kl. 19:00
Staður: Hotel Tórshavn
Limir uppmøttir: 13
Eftir at orðstýrari og skrivari vóru valdir, byrjaði aðalfundin sum fyriskirva í lógum felagsins.
1. Formaðurin greiðir frá farna ári. Av tí at ongin aðalfundur hevði verði í 2009, bleiv árið frammanundan eisini tikið við.
2. Kassameistarin leggur fram granskoðaðan roknskap.
Grannskoður rokniskapurin fyri 2008 og 2009 varð lagdur fram á uppvørpu. Rokniskapinir vístu at felagið eigur nógvan kapital á bók, og kemst hetta av, at ongar útreiðslur vóru til Oyggjaleikinar í 2009. Men av tí at súkkling aftur verður við á Oyl. 2011, væntar nevndin at kapitalurin fer at minka aftur tá.
Tey farnu árini, hevur TSF verði skrásett hjá TAKS við v-talið, hetta merkir at felagið skal millum annað rinda skatt og lata MVG uppgerð inn hvønn mánað. Arbeitt hevur verði við at fáa skattafrælsi, líka sum øll onnur ítróttarfeløg, men tað hevur ikki verði lætt at fáast við TAKS í hesum málið. Tað sær tó nú ljósari út, og nevndin arbeiðir í samráð við grannskoðara og TAKS, um at finnað eina loysn á málinum.
3. Innkomin mál.
Ongi innkomin mál vóru.
4. Val av starvsnevnd, varalimum og granskoðara.
Av tí at ongin aðalfundur varð í fjør, stóð øll nevndin fyri afturvalið.
Í nevndini sótu:
Sverri M. Edvinsson
Geyr Gilsteinsson
Eyðfinn Lenvig
Geyr og Eyðfinn tóku við afturvalið. Fyri Sverra, varð Ingemar Johansen valdur.
Sostatt sær starvsnevndin soleiðis út (nevndin skipar seg sjálv).
Starvsnevnd (valdir fyri 2 ár)
Geyr Gilsteinsson
Ingemar
Johansen
Starvsnevnd (valdur fyri 1 ár)
Eyðfinn Lenvig.
1. varalimur (valdur fyri 1 ár)
Torkil Veyhe
2. varalimur (valdur fyri 1 ár)
Esmar A. Joensen
Grannskoðari (valdur fyri 1 ár)
Eyðstein Jensen
5. Ymiskt
Fyrsipurningur varð til starvsnevndina um felagið leggur út fyri danskar licensir (loyvi). Nevndin lovaði at taka málið upp, og at svarið skuldi leggjast á heimasíðuna, tá tað varð alment.
Torkil hevur í eina tíð arbeitt við súkkluklæðum til limir felagsins. Príslistar og lýsingarhefti vóru løgd fyri limirnar. Nærri kunning verður á heimasíðuni.
Uppskot varð, at veita fundarsamsýning til starvsnevndina, men av tí at tað varð mett, at nevndarsamsýning skal standa í lógum felagsins, varð semja um at málið má bíða til næsta aðalfund, til innkomin mál.
Fílst varð eisini á at børnini vóru forsømd seinastu tíðuna. Heitt varð á Eli, um at koma við einum uppskoti til hvussu barnavenjingar og kappingar kundu samskipast komandi árið.
Kunngjørt varð, at felagið arbeiðir longu nú við einum brutto landslitið til Oyl. 2011. Ein løntur samskipari at samskipa venjing og kappingar fyri oy.landsliðið verður møguliga settur. Arbeitt verður eisini við, at deildarsambandið fyri súkkling og triathlon yvirtekur landslið uppgávuna hjá báðum feløgum.
Fundurin lokin kl. 20:30
Esmar A. Joensen


text:
2018-08-02 14:21
Ingi Samuelsen
Byggivinnan hevur góðar dagar í løtuni. Vit hava fyrr gjøgnumgingið roknskapirnar hjá teimum báðum fyritøkunum, sum gera tey størstu arbeiðini, Articon og J&K Petersen. Men eisini tær næststørstu fyritøkurnar hava úr at gera, og vinna pening burtur úr tí.
Tað vísir ein skjót uppgerð, sum vit hava gjørt við støði í roknskapunum fyri 2017. Nógvar fyritøkur eru í landinum, men vit hava einans tikið fyritøkur við, ið kunnu vísa á ein bruttoving oman fyri 10 milliónir krónur.
Onkur kanska er, sum er gloymd burturímillum, og aðrar eru, sum ikki hava fingið roknskapin fyri 2017 almannakunngjørdan enn.
Les eisini: Søguliga stórt virksemi í J&K Petersen
Les eisini: Articon – eitt byggivirki í blóma
Pf. MT Højgaard Føroyar, byggifelag, sum danska felagið MT Højgaard A/S eigur. Stórarbeiðið hjá felagið í løtuni er byggingin av H-bygninginum á Landssjúkrahúsinum. Jóannes Niclasen, búsitandi í Seltjarnanesi í Íslandi, er stjóri, og nevndin er mannað við dønum: Jørgen Enegaard Nicolajsen, Stenløse, Helle Bro Krogen, Gentofte, og Peter Søborg Kofoed, Rungsted Kyst.
Spf. Búsetur. Byggifelag hjá Sjúrði Holm á Argjum. Sjúrður er sjálvur stjóri og nevndarlimur. Í nevndini sita harumframt Niels Winther Poulsen, formaður, og Bárður Johannessen. Stórarbeiðið í løtuni er byggingin av Skúlanum á Fløtum í Havn saman við Articon.
Spf. Húsavarðartænastan. Byggifelag hjá Regin Petersen og Sámal Erik Hentze, sum er stjóri í felagnum. Stóra arbeiðið hjá felagnum í løtuni er bygging av Musikkskúla í Havn og H-bygningurin á Landssjúkrahúsinum. Húsavarðartænastan innrættaði eisini Finsen fyri Bústaðir.
Spf. Kanjon. Byggifelag í Klaksvík, Kjartan Hansen er stjóri. Er aktivt í serliga Norðoyggjum, og stendur í løtuni m.a. fyri byggingini av Biskupstorgi.
Spf. Kreton. Byggifelag í Saltangará, Eyðun Magnussen er stjóri. Arbeiðir mest við jørð- og asfaltarbeiði.
Kelda: vinnuvitan.biz


text:
07 Vestur gjørt leiguavtalu um Gilla
Málskjúttin móti AB sunnudagin, Gilli Samuelsen, gjørdi undan kappingarbyrjan leigusáttmála við 07 Vestur. 19-ára gamli framherjin skal spæla við 07 Vestur hetta kappingarárið.
Gilli Samuelsen, sum er abbasonur Magna Thomassen í Sandavági, er sáttmálabundin við B36, men ynskti at koma vestur fyri at royna seg í BETRI Deildni. Hann hevur spælt væl í venjingardystunum, og sunnudagin skjeyt hann mál okkara í 1-1 javnleikinum á Argjum.
Vit vóna sjálvsagt at hetta bara verður fyrsta málið av mongum í svarta búnanum!


text:
Stevna
Fųroya Handverkarafelag hevur sum stevnu at samskipa ųll handverkarafelųg ķ landinum og į tann hįtt fįa tey at samstarva.
Endamįliš viš samstarvinum er at gagna felųgum og limum teirra ķ millum annaš vinnu- og lųnarmįlum.
Mįliš er at tryggja įhugamįl handverkaranna soleišis, at teir hava javngóš kor sammett viš ašrar stęttir landsins.
Dentur veršur eisini lagdur į eina góša lęrlingaśtbśgving.
FHF samstarvar viš felųg og samtųkur innan sum uttanlands, iš reka somu įhugamįl sum felagiš.
Limaskapur
Rętt til at gerast limur hava ųll handverkarafelųg kring landiš. Umsókn um innliman veršur i hvųrjum einstųkum fųri višgjųrd į ašalfundi felagsins. Hvųrt felag hevur innanfelags fręlsi.
Stjórn
Hvųrt lokalfelag velur sķtt umboš og tiltaksmann ķ stjórnina. Til umboš kunnu bert veljast stjórnarlimir ķ lokalfelųgunum.
Harumframt velur ašalfundurin formannin fyri eitt tveyįraskeiš. Formašurin rųkjur dagliga starv felagsins og gevur fundarboš, tį iš neygšugt er, ella tį iš trķggir nevndarlimir krevja taš.
Ašalfundur
Ašalfundarskrįšin er henda:
1. Val av oršstżrara
2. Frįgreišing frį starvi felagsins ķ farna įri
3. Roknskapur til góškenningar
4. Lųnįsetan fyri įlitisstųrv
5. Val av formanni
6. Val av einum rokniskapargranskošara
7. Innkomin uppskot
8. Ymiskt
Avrit av frįgreišingini fyri farna įriš, veršur send lokalfelųgunum 14 dagar įšrenn ašalfundin.
Viš atkvųšugreišslu į ašalfundi eigur hvųrt felag eina stemmu fyri hvųnn lim, sum goldiš er fyri sambęrt limalistan.


text:
Orð: Per-Olof (Pelle) Karlsson (ørindi 1 og 3) og Petur William Háberg (ørindi 2 og niðurlagið)
Lag: Dallas Frazier
Týtt: Petur William Háberg (ørindi 1 og 3)
Upprunaheiti: There There Goes My Everything / Han är min sång och min glädje
1. Eina tíð eg livdi í myrkri,
uttan stavnhald, mið ella mál,
men so hoyrdi eg Harran at tala,
og tað lýsti og vann mína sál!
Niðurlag: Hann er mín songur, mín gleði,
Gud mín og Harri er hann!
Jesus, í tínum hondum
eg æviga hvílu fann!
2. Og mín langtan er nú at liva
sum eitt vitni bert fyri hann,
sum á Golgata leinkjurnar loysti
og úr myrkursins valdi meg vann!
3. Tá á evsta degi eg síggja
skal hin nýggja himmalska stað,
kemur Jesus ímót mær, og prísa
honum skal eg hin æviga dag!


text:
Tú kanst fáa títt Plusskort tá tú vitjar Duty Free FAE í Vága Floghavn. Um tú hevur móttikið títt Plusskort, kanst tú skráseta kortið niðanfyri.
Fyri at skráseta kortið, skalt tú stovna tær ein Duty Free FAE Pluss brúkara ella nýta brúkaran, ið tú áður hevur stovnað.
Hevur tú longu frammanundan stovnað tær ein Duty Free FAE Pluss brúkara, kanst tú knýta títt nýggja Plusskort til brúkaran.
1. Innrita við tínum brúkara niðanfyri. Brúkaranavnið er tín teldupostadressa, ið tú áður hevur skrásett tín brúkara við.
2. Tá ið tú hevur innritað, skalt tú bert fylgja mannagongdini undir teiginum Plusskort.
3. Vel Gloymt títt loyniorð um tú ynskir at fáa títt loyniorð til brúkarin sendandi.
Tá ið tú hevur skrásett títt Plusskort á fyrsta sinni, geva vit tær 1000 ókeypis stig. Kortið er nú klárt at nýta í Duty Free FAE, har tú kanst savna tær stig, tá tú keypir í okkara handli.
Um tú skrásetur teg á fyrsta sinni sum Duty Free FAE Pluss brúkara, kanst tú gera hetta við at fylla út teigarnar niðanfyri:
1. Trýst á Melda til fyri at stovna tín brúkara
2. Útfyll síðani teigarnar um tín brúkara
3. Skráset títt nýggja kort undir Plusskort.
Tá ið tú hevur skrásett títt Plusskort á fyrsta sinni, geva vit tær 1000 ókeypis stig. Kortið er nú klárt at nýta í Duty Free FAE, har tú kanst savna tær stig, tá tú keypir í okkara handli.


text:
Lívrunnið tilfar kann vera til ampa fyri djóralív í firðum
Dan Klein --- 01.02.2018 - 09:25
UMHVØRVI: Gróðurin í sjónum er føðigrundarlagið fyri djóralívið í havinum, men inni á firðum kann ov nógvur gróður vera til ampa fyri djóralívið. Saman við øðrum granskarum hava tveir granskarar á Fiskaaling givið út vísindagrein, ið viðger úrslitini av eini Phd-verkætlan, sum staðfestir, hvat hendir við lívrunna tilfarinum, ið verður framleitt í gróðrinum í einum av okkara gáttarfirðum. Í hesum føri Kaldbaksfirði.
Úrslitini av kanningunum vísa, at ein stórur partur av lívrunna tilfarinum frá gróðurinum søkkur niður á botn. Tilfarið verður tó ikki bara liggjandi, tí veður og vindur gera, at ein stórur partur verður lyftur upp aftur í sjógvin og endar síðani á djúpasta partinum av fjørðinum. Bakteriur á botni taka upp ilt úr sjónum fyri at niðurbróta lívrunnið tilfar. Tess meira av lívrunnum tilfari niðri á botni, tess størri gerst iltnýtlslan. Sostatt verður iltnýtslan hægri í tí djúpasta partinum á firðunum.
Serliga er hetta óheppið á gáttarfirðunum – eitt nú Kaldbaks-, Skála-, Kolla-, Sørvágs, Trongisvágs- og Vágsfirði – tí fleiri av gáttarfirðunum hava avlæst botnlag um summarið. Nýtslan av ilt á botni ger, at iltnøgdin í sjónum minkar og kann gerast so lág, at alt djóralív doyr, har slík viðurskifti gera seg galdandi.
Hetta er ein av niðurstøðunum í vísindaligari grein hjá fýra granskarum, sum er útgivin í januar útgávuni av Journal of Marine Research.
Talan er granskararnar, Gunnvør á Norði og Knud Simonensen frá Fiskaaling, sum hava gjørt kanningina saman við Eilif Gaard, granskara og stjóra á Havstovuni, og Ronnie N. Glud, professara á Syddansk Universitetscenter, SDU.
Kanningarnar, sum greinin byggir á, vórðu gjørdar í samband við PhD-verkætlanina, "Impact of organic enrichment on the microbial biogeochemistry and overlying water quality in relation to fish farms in Faroese fjords”, sum endaði í 2011. PhD-verkætlanin er fíggjað av Statoil Faroes, Cheveron Føroyar, Geysir Petrolium og Granskingarráðnum.
Arbeiðið við at fáa sýnir til vega er gjørt í góðum samstarvi við P/F Týggjará, sum tá átti alibrúkið, ið lá á Kaldbaksfirði.
Greini kann lesast á hesi slóðini:


text:
Jólabókin er sum vant býtt upp í 24 partar við mynd av einum barni til hvønn partin.
Perman er grøn og er gylt við gulli.
So meðan vindurin blæsur um geilar og tún, og regnið dukar á vindeygað, so hugna vit okkum heima, bæði stór og smá. Lesa eina søgu, gera jólaprýði, klippa og klistra, baka smákøkur og njóta jólini.
Alt hetta kann jólabókin brúkast til.
Søgurnar í bókini, sum eru nýskrivaðar, hava allar okkurt við jól ella vetur at gera. Eisini hevur eitt kent, gamalt jólalag fingið føroyskan búna, og mínsann um ikki jólaeingilin, Lítli Gutti, er sloppin upp í part eisini.
Jólabókin hevur altíð verið eitt høvi hjá listafólki at royna seg fyrstu ferð. Í ár eru bæði gamlir kenningar og nýggj listafólk við, bæði sum teknarar og søguhøvundar.
Aftur